Фоторепортаж: Beeline'дан бўлажак чемпионларга "ақлли" бассейн\n10:19 / 04.08.2017\n3 август куни Республика олимпия захиралари коллежида ОАВ учун ёш олимпиадачиларга мўлжалланган "ақлли" бассейн лойиҳасининг тақдимоти ўтказилди. Мазкур лойиҳа қурилиши Beeline компанияси томонидан амалга оширилади.\nПресс-тур давомида Beeline компанияси раҳбарияти, Жисмоний тарбия ва спорт Давлат қўмитаси, Ахборот технологиялари ва коммуникацияларни ривожлантириш вазирлиги, Чилонзор туман ҳокимияти вакиллари биринчи инновацион "ақлли" бассейн ҳақида маълумот беришди. "Кун" мухбири ҳам мазкур пресс-турда иштирок этиб, объектнинг қурилиш жараёнидан махсус фоторепортаж тайёрлади.\nБассейн қурилишига Испания ва Даниядан замонавий жиҳозлар келтирилди. Старт устунлари (тумбалар), флагштоклар, зинапоялар, бассейн тубидаги ва ён деворлардаги белгиларнинг барчаси FINA халқаро федерациясининг энг замонавий талабларига жавоб беради.\nБассейннинг "ақлли" деб номланишига сабаб, унда сувни таҳлил қилиш махсус тизим ўрнатилган. Республика олимпия захиралари коллежи директорининг сўзларига кўра, мазкур бассейнни қурилиш лойиҳаси 30 йил аввал бошланган бўлиб, маълум бир сабабларга кўра унинг қурилиши тўхтатиб қўйилган. Эндиликда мазкур спорт мажмуаси Beeline кўмаги ёрдамида 2018 йилнинг баҳорида фойдаланишга топширилиши режалаштирилган.\nBeeline ақлли бассейн


21 Январь 2022 13:32\nСавдо қўмитаси раисининг сўзларига кўра, сўнгги 2 йилдаги тенденция бутун дунё бўйлаб озиқ-овқат маҳсулотлари нархининг сезиларли даражада ошиши ҳисобланади. 2020 ва 2021 йилларда СOVID-19 туфайли логистика мураккаблиги кўплаб мамлакатлардаги қурғоқчилик ва натижада жаҳон бозорларида нархларнинг кўтарилиши билан мураккаблашди. Қозоғистон ҳам бундан мустасно эмас.\nБугунги куннинг асосий вазифаси нархларнинг кескин ошишига йўл қўймасликдир. Вазирлик марказий давлат органлари ва ҳокимликлар билан ҳамкорликда иш олиб бормоқда.\nБиринчидан, асосий озиқ-овқат маҳсулотларининг реал ва арзон нархларда мавжудлигини таъминлаш бўйича ишлар олиб борилмоқда.\nИжтимоий аҳамиятга молик маҳсулотлар ишлаб чиқариш учун экин майдонлари ва устувор экинлар етиштиришни кўпайтириш режалаштирилган.\nАйни пайтда мамлакатда асосий озиқ-овқат маҳсулотларининг 5 ойлик захираси ташкил этилди. Истеъмолчилар учун нархларни пасайтириш мақсадида ижтимоий аҳамиятга эга озиқ-овқат маҳсулотлари (улардан 19 таси рўйхатда) учун савдо қўшимча тўловлари миқдорини 15 фоиздан 10 фоизга камайтиришга қарор қилинди.\nБундан ташқари, барқарорлаштириш фондларини молиялаштириш ва чакана савдо тармоқларини кредитлаш учун маҳаллий бюджетдан 140 миллиард тенге ажратилади. 70 миллиард тенгега етказиш режалаштирилган (ҳозирги кунга қадар 70 миллиард тенге ажратилган).\nИккинчидан, мавсумдан ташқари даврда Марказий Осиё давлатларидан эрта импорт қилинадиган мева-сабзавот маҳсулотларини форвард харид қилишни ташкил этиш ишлари олиб борилмоқда.\n«Вазирликлар ва ҳокимликлар фаолиятидаги қўшимча блок давлат назоратини кучайтиришдан иборат бўлиб, биз жамоатчиликни жалб қилиш орқали маҳаллий ижроия органларининг савдо маржаси ва иш ҳақини назорат қилиш бўйича фаолиятини кучайтирамиз», - деди Ержан Қазанбаев.\nКалит сўзлар: Озиқ-овқат, ҚР Савдо ва интеграция вазирлиги,


26 сентябр 2021, Тошкент вақти: 04:52\nAфғонистон, Панжшир вилояти - 31 август, 2021\nТолибон Кобулда ҳокимиятни босиб олиши ортидан ўқимишли афғон ёшлари энг сўнгги эркинликларидан маҳрум бўлишдан хавотирга тушмоқда.\nКобулнинг Хайрхон туманидаги овлоқ бир кўчада истиқомат қилувчи Аҳмад Довуд 15 август куни Толибон жангарилари Афғонистон пойтахтига ғолибона кириб келиб, президент Ашраф Ғани чет элга қочганидан бери деярли уйдан чиққани йўқ.\n24 ёшли Довуд тикувчи. Кобул ишғолидан атиги икки кун ўтгач бир қуролли жангари келиб, унга Марям лицейи кўчасидаги ательесини ёпишни буюрди – савдо дўконлари жойлашган бу кўчада бир пайтлар ҳаёт қайнарди.\n“У эркак киши аёлларга кўйлак тикиши мумкин эмас, деб айтди”, дейди Довуд.\nБу амалда тикувчи йигитнинг иши касодга учраганини билдиради, чунки унинг аксари мижозлари аёллардир.\nДовуд энди бошқа иш топиши керак. Ота-онаси, укалари ва сингиллари унинг қўлига қараб қолишган. У қашшоқ оиласини боқиш учун 15 ёшида тикувчига шогирд тушганди.\n“Ҳозир биз овқатдан тежаяпмиз. Пулимиз нари борса бир ойга етади. Акам полициячи эди, у ҳам ишсиз қолди энди, икки синглим уйда ўтиришибди, чунки улар ўқиётган университетлар ёпилди. Саноқли кунларда ҳамма нарса ўзгариб кетди”, дейди Довуд Озодликка.\n4.4 миллион нуфусли шаҳарда бозорлар ва новвойхоналар аввалгидек режимда ишлаб турибди, аммо озиқ-овқат маҳсулотлари баҳоси осмонга сапчиган, харидорлар ҳам сийрак.\nКўплаб маҳаллий ОАВлар чоп этилмоқда ва эфирга чиқмоқда, айрим офис хизматчилари – асосан эркаклар – иш жойларига қайтмоқда. Жамоат транспорти қайта ишга тушди, лекин автобуслар сони анча камайган.\nЭски ўзанга қайтиш белгилари кўрингани билан Довуд, унинг укалари, сингиллари ва бошқа кўплаб кобулликлар учун ҳаёт “тўхтаб қолган” – улар радикал гуруҳ урушлардан ҳорган мамлакатни қай тарафга бошлашини тушунишга уриниб, ҳадик билан кутишмоқда.\n“Мактабимиз ҳануз ёпиқ, уни қачон қайта очамиз ёки таълим соҳасида нималар ўзгаради – бу борада ҳозирча бирор расмий топшириқ олмадик”, дейди 25 ёшли муаллим Башир Форог.\nФорог ишлайдиган мактаб Кобул марказида бўлиб, БМТ қўлловидаги ҳукумат қулаган ва толиблар АҚШ етакчилигидаги халқаро коалиция кучлари қувиб юборганидан сўнг орадан қарийб 20 йил ўтгач шаҳарни яна ишғол қилган куни қўққисдан ёпилган эди.\nЎқувчилар мактабларига қайтишни истайди\nФорог ўша куни дарслар айни чошгоҳ маҳали тўхтатилганини эслайди: Толибон жангарилари шаҳарга бостириб кирганида ота-оналар ваҳимага тушиб, болаларини олиш учун мактабларга ёпирилган эди. Шу тариқа, бир соат ичида барча мактаблар ҳувиллаб қолган.\n“Қайтадан очиладиган бўлсак, мактаб ўқув дастури, мактаб кийими ёки қиз ва ўғил болалар аралаш ўқийдиган синфлар келажаги нима бўлишини ҳеч ким билмайди”, дейди Форог.\nЎқувчи қизларнинг ота-оналари унга тез-тез қўнғироқ қилиб, фарзандлари “янгича, янада қатъий дресс-код билан бўлса ҳам, тезроқ мактабга қайтиш”ни хоҳлаётганини айтмоқда.\nТолибон, агар исломий уст-бошда юрсалар, аёлларнинг ишлашига ва қизларнинг ўқишига эътироз билдирмаслигини айтган эди, бироқ мамлакатнинг турли нуқталаридан келаётган хабарлар бунинг аксини кўрсатмоқда.\nТолибоннинг юқори мартабали вакили, ушбу ўта консерватив исломий гуруҳ ўзини йигирма йил аввалгига қиёсан анча мўътадил куч ўлароқ намойиш этишга уриниши манзарасида Кобулда ҳатто аёл телебошловчига интервью берди.\nАфғонлар толибондан қочиб Покистонга ëпирилмоқда\nТолибон расмийлари аёлларнинг шариат доирасидаги ҳуқуқлари ҳурмат қилинишини уқтиришмоқда, аммо бу амалиётда қандай бўлишини тушунтиришмаяпти.\nКўплаб аёл журналистлар ва офис хизматчилари Толибон жангарилари уларни уйларига жўнатиб юборганини айтмоқда.\nТелебошловчи афғон аёли толиблар келганидан сўнг ишдан четлатилди:\n“Ҳеч нимани тушуниб бўлмайди, толиблар аниқ гап айтишмаяпти, кўп ёшлар шундан хавотирда”, дейди университет битирувчиси ва пойтахтнинг Макроян-3 туманида истиқомат қилувчи Разма Саад.\nИкки ойча олдин Саад Толибон ҳокимияти остида кечажак ҳаёт хусусида анча некбин фикрда эди, гуруҳ ўтган давр мобайнида ўзгарган бўлиши мумкин, деб ўйларди.\nОзодлик билан июль ойи ўрталаридаги мулоқоти чоғида Саад ўқишини давом эттиришига ва “вазият кўпчилик қўрққанчалик ёмон бўлмаслиги”га умид билдирганди.\nЭндиликда эса у толибларнинг “дудмал гаплари”, “очиқ ва тўғри” ваъдалар йўқлиги уни ташвишга солаётганини айтмоқда.\nСўнгги ҳафталарда унинг яқин дўстларидан бир қанчаси Афғонистонни тарк этибди.\nСаад Кобулда яшамоқда. У ҳамон, агар Толибон одамларни самарали бошқаришни истаса, ўзининг энг қатъий тартиб-қоидаларидан айримларини юмшатади ва одамларнинг истакларига қулоқ солади, дея умид қилмоқда.\nАксари афғонлар Толибон репрессив сиёсатини қайта кўриб чиқишига ва Афғонистоннинг катта қисмини эгаллаб, ислом ҳуқуқининг қатъий кўринишини жорий қилган 1991–2001 йиллардаги бошқарув услубидан воз кечишига шубҳа билан қарайди.\nБМТ дастаклаган ҳукумат даврида афғонларнинг ёш авлоди шаклланди ва улар дунёвий мактабларда ўқиш, мусиқа тинглаш, замонавий уст-бош кийиш ва мода бўйича соч қўйиш каби нисбий эркинликларга ўрганган.\n15 августдан бери ўз келажагидан хавотирга тушган ўн минглаб афғонлар пойтахтдаги халқаро аэропортга ёпирилиб, мамлакатдан чиқиб кетишга жон-жаҳди билан ҳаракат қилмоқда.\nТолиблар “ақллар кўчиши” муаммосига тўқнаш келишганини англаб, афғонларни мамлакатдан кетмасликка ва ўз халқига хизмат қилишга чақирди.\nБироқ Толибон миллионлаб аёлларни – муаллималар, тиббиёт ходималари, полициячилар ва бошқа мутахассисларни ишга бормасликка ва уйда ўтиришга мажбур этса, Афғонистонда инсон капиталининг энг жиддий инқирозини ўз қўли билан яратиши мумкин.\n“Аҳолининг ярми бўлмиш аёллар жамият ҳаётидан ғойиб бўлсалар, Толибон мамлакатни ривожлантира олмайди”, дейди Кобул университетини битирган Моҳжабин Рамз.\nРамз журналистликка ўқиган, Кобулни толиблар босиб олишидан бир неча кун олдин маҳаллий нашрлардан бири унга ишга таклиф қилган эди.\nЎтган ҳафтада Рамзга таҳририятдан қўнғироқ қилишиб, ишга қабул қилиш номаълум муддатга тўхтатилганини айтишди.\nПул –энг асосийси эмас\nКобулдаги икки дорихона соҳиби ва Хайрхон туманидаги ҳашаматли мавзедаги янги уйда ёш оиласи билан фароғатда яшаётган Шопурнинг ҳаётида бир қарашда ҳеч бир ўзгариш йўқдек.\nУнинг иккала дорихонаси ҳам ишлаб турибди.\nТўғри, харидор камайган, бироқ Шопур бизнеси тез орада яна ривож топишига ишонади.\nАммо, дейди Шопур, пул – энг асосийси эмас.\nУ, ўзи айтишича, ресторанда оиласи билан бирга овқатланиш, Авлиё Валентин кунида рафиқасига гул ҳадя қилиш ёки уни гўзаллик салонига олиб бориш каби эркинликнинг “майда деталлари”ни йўқотишни хоҳламайди.\nШопур яна, илгари полицияда ишлаган укасининг тақдиридан ҳам ташвишда.\nТолибон барча собиқ ҳарбийлар, полициячилар ва давлат хизматчиларига “афви умумий” эълон қилган эди.\nБироқ Афғонистондан келаётган кўплаб хабарларга кўра, Толибон жангарилари хавфсизлик кучларида ёки ҳукумат муассасаларида хизмат қилганларни уйма-уй юриб қидирмоқда.\n“Биз доимий қўрқув ва алағдаликда яшаяпмиз”, дейди Шопур.\nХайрхон туманининг бошқа томонида тикувчи Довуд янги шароитга қийинчилик билан мослашмоқда.\nБир пайтлар Довуд машҳур ҳинд актёрлари услубида соч қўйишга, қора жинси ва оппоқ кўйлак кийиб юришга ишқибоз эди. Ҳозир у афғонларнинг анъанавий кийимларини кийиб олган, сочини тақир олдирган ва соқол қўйган.\n“Болалигимдан бери кўп ишлашимга тўғри келган эди. Оч қоринга ухлаган пайтларим кўп бўлган. Аммо ҳеч қачон бу қадар умидсизликка тушмаган эдим. Нақадар толеи паст халқмиз”, деб қайғуради Довуд.


Чехия парламенти мамлакат ҳукуматига ишончсизлик билдирди.\n26 январ 2021, Тошкент вақти: 05:28\nЭндиликда бош вазир Мирек Тополанек бошлиқ ҳукумат истэъфо бериши керак. Чехияда ҳукумат инқирози июн ойида ўтказилган сайловлардан бери давом этиб келмоқда. Июн ойги сайлов натижаларига кўра, сўл қанот ва ўнг марказ партиялар парламентдан тег ўринларни эгаллаган эди. Эндиликда парламент жорий ҳукуматга иончсизлик билдираётган экан Чехия президенти Вацлав Клаус янги бош вазирни тайинлаш ҳуқуқидан фойдаланиши мумкин. Аммо Клаус октябр ойи оҳирида ўтказиладиган Сенат ва маҳаллий бошқарув органларига сайловларни кутиш керак демоқда.


Тоҳир Малик. Кенгаш (ҳажвия) | www.ziyouz.uz\nБош саҳифа Ўзбек насри онлайн антологиясиТоҳир Малик (1946-2019)Тоҳир Малик. Кенгаш (ҳажвия)\nТоҳир Малик. Кенгаш (ҳажвия)\n(Кенгашли тўй тарқагандан кейин содир бўлган ҳангома)\nҲазрат Алишер Навоий «Эсиз тақдир экан, қайдин билибмиз, азизим, дунёга бевақт келибмиз», деган эканлар. Ҳазрат бу дунёда «бадиий кенгаш», «таҳрир ҳайъати» деган нарсалар борлигини билганларида эҳтимол бундай демасдилар. Тасаввур қилиб кўринг: «Фарҳод ва Ширин»ни ёзиб, ҳар саҳифасини кўчиртиришга битта бўлка нон нархида ҳақ тўлаб, нашриётга ёки пьеса шаклида театруга олиб келдилар. Нашриётда «таҳрир ҳайъати», театру ва кинода «бадиий кенгаш» деб аталмиш сергак посбонлар гуруҳи борким, ҳар қандай зотга ақл ўргатмак уларнинг юмушидир. Африканинг қайси бир бурчагида жон сақламакда бўлган «цензура» аталмиш идора ходимлари ҳам бу посбонларни кўрганларида қуллуқ қилиб турарлар деган афсоналар ҳам бор. Демак, ул азизларимиз «Фарҳоду Ширин»ни ўқуб чиқдилар ва муаллифга дедиларким: «Алишер ака, сизнинг кўп ашъорларингизни ўқиганмиз, айрим шеърларингизни санъатимиз юлдузлари қўшиқ қилиб айтадилар. Сизга ҳурматимиз баланд, аммо-лекин бу янги асарингизда бир оз шошибсиз. Унда кераксиз қаҳрамонлар кўп. Масалан, Ёсуман хола образи. Икки севишганларни ажратувчи ёмонлар бизнинг жамиятимизда йўқ. Аксинча, ким бир-бирини севиб қолса, дарҳол тўю томошалар билан қовуштирилади. Демак, Ёсуман хола образи ҳаётий эмас. Ундан ё воз кечинг ё ажратувчи эмас, қўшмачига айлантиринг». Ҳайъат ёки кенгаш ўн кишидан иборат бўлса — шу тарзда ўнта, йигирмата бўлса — йигирмата танқидий фикр айтилади-ю шоир ҳазратлари асарларини қўлтиқлаб, минг пушаймон билан изларига қайтадилар. Беш юз йил аввал ўлиб кетганим яхши бўлган экан», деб Худога шукроналар айтадилар.\nБиз таъриф қилаётганимиз посбонлар ҳамма соҳада донодирлар. Дейлик, уларнинг ҳукмига «Уч мушкетёр» деган роман қўлёзмаси келди. Албатта, уларга Александр Дюма деган ном таниш. Гап бошлайдиларки: «Ҳурматли Дюма ака, аввалги асарларингиз бизга жуда-жуда ёққан. Лекин бунисида анча шошибсиз, ҳатто халқаро миқёсдаги сиёсий хатоларга ҳам йўл қўйибсиз. Масалан, Франция қироличасининг аллақандай чет эл эркаги билан муҳаббатини қандай изоҳлайсиз? Сиз муаллиф сифатида қироличанинг эрига бундай ишончсизлик билдиришга ҳаққингиз йўқ. Сиз бевафо қиролича тимсолида кимни назарда тутяпсиз? Малика Диананими? Унда Дартаньян ким? Унинг ҳайдовчисими? У ҳолда асарингизда автомобил ҳалокати ҳам бўлиши шарт. Асардаги сиёсий хато шундан иборатки, қироличанинг бундай бемаъни муҳаббатини ўқиган ўқувчи барча қироличалар шунақа экан, деган хато қарорга келади. Ҳолбуки, Европанинг кўп мамлакатларида ҳозир ҳам қироличалар яшаяптилар. Ундан ташқари давлатлар раҳбарларининг аёллари ҳам қиролича мақомидадирлар. Тўғри, Россия Президенти бу масалага жиддий эътибор бермаслиги мумкин. Аммо Германия Канцлери ёки Италия Бош министри бундан ранжишлари табиий. Сиз бу асарингиз билан Германия ва Франция ўртасидага дўстлик муносабатига раҳна соласиз. Ўйлаб кўринг: нима учун Франция қироличаси немис ёки итальян йигитини севмади? Асарда ортиқча қаҳрамонлар ҳам бор: Арамис, Атос, Портос деганлар асарда нима қилиб ивирсиб юришибди. Ҳамма вазифани Дартаньянга юклайверинг ва асарни жиддий равишда қисқартирсангиз, ундан ширингина ҳикояча чиқиши мумкин. Кейин асарни кўчиришда хато ҳам ўтибди, сиз бунга эътибор бермабсиз. Биз «мушкетёр» деганингизга тушунмадик. Аслида «Пушкатёр» бўлса керак. Яъни, «пушкада отувчи», шундайми?\nУмуман, ҳозирги ёзувчилар калта ўйладиган бўлиб қолишган. Мана, ўтган ҳафтада Лев Толстоев деганлари ёстиқдай китоб кўтариб келди. Бошқа гап қуриб қолгандай унда ҳам муҳаббат машмашаси. Анна Каренинова деган хотин биттасига ишқибоз бўлиб қолади. Во ажаб, агар хотин юраман, деса бўйдоқлар камми? Яна ўзини поездга ташлайди. Бу қанақаси? Бу китобни ўқиган хотинлар Карениновага тақлиб қилиб, поездга ташланаверишса, поездлар графиги бузилиб, халқ хўжалигига зарар етмайдими? Хуллас, Дюма акажоним, сизга маслаҳат: кўп ўқинг…»\nБу маслаҳатлардан сўнг Александр Дюманинг аҳволини тасаввур қилаверинг.\nАйтинг-айтинг, у дунёда ҳам «ҳайъат» ва «кенгаш» деганлари бўлмасин-да…\n← Аввалги Аввалги Тоҳир Малик. Яшасин, мўйлов! (ҳажвия)\nКейинги → Кейинги: Тоҳир Малик. Янги харита (ҳажвия)


ЖССТ йўловчиларда коронавирусни аниқлаш учун уларнинг ҳароратини ўлчаш самарасиз эканлигини билдирди\nЖССТ маълумотларига кўра, жами 68 мамлакатда 89143та янги вирусга чалиниш ҳолати қайд этилган.\nКоронавируснинг олдини олиш учун йўловчиларнинг мамлакатга кириши вақтида уларнинг ҳароратини ўлчаш серхаражат ва унчалик самарали бўлмаган чора, дейилади Жаҳон соғлиқни сақлаш ташкилотининг йўриқномасида.\n"Мамлакатга кириш ёки чиқиш вақтида тана ҳароратини назорат қилиш мамлакатлар ўртасида инфекция тарқалишининг олдини олишда самарали усул ҳисобланмайди. Чунки зарарланган инсонлар инкубацион даврда бўлиши ва уларда касалликнинг аниқ симптомлари бўлмаслиги мумкин. Ёки улар ҳароратни туширувчи дори қабул қилган бўлиши ва симптомлар аниқланмаслиги мумкин. Бундан ташқари, бундай чора сезиларли маблағни талаб қилади, самараси эса кўп бўлмайди", - ЖССТ йўриқномасида.\nЖССТ маълумотларига кўра, жами 68 мамлакатда 89143та янги вирусга чалиниш ҳолати қайд этилган (Хитойда 80 026 ҳолат).\nДунё бўйича ўлим сони 3048 нафарга етган. Касалланиш ва унинг оқибатидаги ўлимнинг аксарияти ХХРда кузатилмоқда - сўнгги бир кунда яна 42 киши вафот этди ва энди бу мамлакатда вирус қурбонлари сони 2912 нафарни ташкил қилмоқда. 44,4 минг киши соғайиб кетган. Дунё бўйлаб жами 44 899 киши тузалган.


Музхоналарга талаб ортмоқда. АҚШда вирусга қарши кураш манзаралари\n5 апрель. 2020 йил. Нью-Жерси штати. АҚШнинг Нью-Йоркдан кейинги коронавирус авж олган иккинчи оғриқли нуқтаси. Касаллик шиддатидан нафақат одамлар, шифокорлар ҳам ваҳимада.\nФото: Stephanie Keith / Getty Images / AFP\nThe New York Times мақоласида Нью-Жерси штатидаги вазият ҳақида сўз боради.\nКислород хоналарида жой қолмаган\nНью-Йоркнинг яхшигина таъзирини берган вирус Нью-Жерсига шиддат билан кириб келди. Вирус бу штатда илк марта март ойи бошларида пайдо бўлганди.\n5 апрель ҳолатига кўра, штат бўйича касалланиш ҳолати 122 мингта. Улардан 4100 нафари вафот этди. Аҳоли энг гавжум бўлган биргина Берге округида 6187 нафар бемор. Шулардан 189 нафари хасталикка енгилди.\nЭнг йирик округлардан бири бўлган Тинекда ҳам вазият яхши эмас – 421 нафар бемор. Округдаги «Муқаддас ном» касалхонасида 150 беморга 2 нафаргина врач қараяпти. Касалхонанинг 12 нафар шифокорида ҳам вирус аниқланган.\nТамаддихоналар ва болалар бўлимлари ҳам интенсив терапия учун мослаштирилган. Беморлар орасида 19 ёшли ўспирин ҳам, 90 ёшли қария ҳам бор. Кислород хоналари тўлиб бўлган. Битта касалхонада 20 беморнинг вирусга таслим бўлиши учун 72 соат кифоя қилди.\n«Ҳаммаси яхшиланишидан аввал ҳаммаси ёмонлашиши керак»\nЖума куни штат губернатори Фил Мёрфи аҳолига муроажаат қилди:\n«Ўзингизни вирус сизда яшаётгандек эҳтиёткор тутинг. Ҳаммаси яхшиланишидан аввал ҳаммаси ёмонлашиши керак».\nИккита касалхонадан кислород мосламалари, беморлар ҳаётини сақлаб қолиш учун муҳим воситалар деярли қолмагани ҳақида мурожаат тушди. Уларнинг бирида ҳатто беморларни тинчлантирувчи таблеткалар ҳам қолмаганди.\nГубернатор ва соғлиқни сақлаш бўйича штат комиссари баъзи касалхоналарга қўшимча музхоналар олиб келинишини айтишди. Сабаб – ўликхоналарда жасад қўйишга жой йўқ.\nВирус қурбонлари хотирасига штатдаги барча байроқлар тушириб қўйилди.\n«Қариндошларингни даволаш, уларнинг ўлимига гувоҳ бўлиш оғир»\n«Муқаддас ном» шифохонаси бош ҳамшираси Мишел Ацито Нью-Жерсидаги вазиятни ҳаммадан кўпроқ ҳис қиляпти. У раҳбарлик қилаётган шифохонага қайнонаси, қайниси ва қайнисинглисини олиб келишди. Ташхис – COVID-19.\nҚайнонаси сешанба куни 89 ёшни қарши олди. Касалхонада. Ўзгача туғилган кун – махсус ҳимояланган эшик ортидан фойеда бир гуруҳ шифокор ва ҳамширалар «туғилган кунингиз билан» деб ҳиргойи қилишди. Кекса аёл 9 нафар фарзандидан меҳрли табрикларни iPad орқали қабул қилди. Келини Мишел эса қўлидан ушлаб турарди.\nШанба тонгида аёлнинг жони узилди.\n«У кетди... Уйга бориб юз-қўлингни ювганингда бу манзараларни унутгандек бўласан. Ҳаммаси ювилиб кетади. Аммо улар орасида жигарларинг, қадрдонларинг бўлса, бунинг доғи юракда қолади», дейди Ацито.\nМишел Ацито (ўртада) / Фото: Jeff Rhode / Holy Name Medical Center\nАцито ҳозирча сунъий нафас олдиришга ўтказилмаган қайниси ва қайнисинглисининг тузалиб кетишига умид боғлаяпти.\n«Қадрдонларим билан кўришиб турганим – худонинг марҳамати. Муҳими, биз биргамиз», дейди у.\nКириш-чиқиш амри маҳол бўлган шифохонада беморлар учун ҳамширалар – ҳақиқий нажот фаришталари. Улар қадрдонлар билан дийдорлашишга ёрдам беришади. Бемор ҳамшира берган, микробдан ҳимоялаш учун махсус пластикка ўралган iPad’га тикилиб, оиласи билан суҳбатлашади.\n«Вазифамиз фақатгина тиббий ёрдам кўрсатиш эмас. Бемор учун қайғурувчи инсон бўласан, унга керакли нарсани топиб беришга ҳаракат қиласан. Кези келганда унга она, сингил, ука бўласан. Ишинг кўп, лекин каравотда ётган бемордан кўз узгани юрагинг бетламайди», дейди Ацито.\nКетма-кет беш ўлим\nҲакенсак университети тиббиёт маркази илк ўлим ҳолати ҳақида 10 март куни хабар берди. Вирусга таслим бўлган киши – Жон Бреннан. Марҳум ўлимидан аввал Монмут округида яшайдиган қариндоши – Фускога ҳам вирусни юқтирган бўлиши мумкинлигини айтиб, безовталанди.\nОрадан ҳеч қанча вақт ўтмай вирус Фусколар оиласига мотам олиб келди. 73 ёшли кекса она – Грейс Фуско 3 фарзанди билан вафот этди.\nҲимоя воситалари ва тиббий ходимлар етишмовчилиги\nШифокорлар касаллик динамикасига ўзларини руҳан тайёрлашган. Вазият бир неча ҳафтагача мураккаблигича қолиши мумкин. Шифохона ошхонаси ҳам аҳволи нисбатан енгил 74 беморни сиғдирувчи интенсив даволаш бўлимига айлантирилди.\nГубернатор Мёрфи штат учун давлат захирасидан қўшимча шахсий ҳимоя воситалари ва кислород қурилмалари олишга ҳаракат қилди. 650та кислород қурилмаси ажратишди. Лекин касаллар сони шу тезликда ортаверса, 650та қурилма ҳеч нарса бўлмай қолади. Қурилмаларнинг 14тасида эса носозлик бор.\nТиббиёт ходимлари ўзларини ҳимоялаш учун тирик беморлар устига ҳам қўшимча тўсиқ ёпишларига тўғри келмоқда.\nФото: Jeff Rhode / Holy Name Medical Center\nШтат полиция бошлиғига барча ҳимоя воситалари захиралари – ниқоблар, кислород қурилмалари, тиббий халатлар устидан шахсан назорат олиб бориш тайинланди.\nҲакенсак ва «Муқаддас ном» шифохоналари маъмурлари кислород қурилмалари ҳозирча етарли эканини айтган бўлишса-да, бу узоққа чўзимаслиги мумкинлигини қўшимча қилишган.\n«Ҳакенсакдаги анестезия қурилмаларини ҳам кислород бериш учун мослаштирдик. Аҳволи нисбатан яхши бўлган беморларда шуни ишлатиб турсак бўлади», дейди доктор Варга.\nҲозир энг муҳими – мураккаб вазиятда ўзини йўқотиб қўймайдиган тиббиёт ходимлари керак.\n«Каравотлар бор. Аммо бу каравотда ётган беморни даволай олувчи ходим керак», деди Варга.\nАҚШ шимоли-шарқида коронавирусдан илк ўлим ҳолати Нью-Жерсидаги Ҳакенсак клиникасида 10 март куни қайд этилган эди.\n«Бутун мамлакатда ўзим биладиган тиббиёт ходимларини қўнғироқ қилиб, ёрдамга чақирдим. Бир вақтнинг ўзида 100 беморга ёрдам кўрсата олиш учун тайёрланяпмиз. Агар ходим бўлмаса, қўл-оёқсиз қоламиз», дейди «Муқаддас ном» касалхонаси бош шифокори Адам Жаррет.\nНью-Жерси маъмурлари тиббий маълумотга эга кўнгиллиларни ҳам ёрдамга чорлашди. 3 апрель ҳолатига кўра, 7539 нафар волонтёр ёрдамга тайёрлигини билдирган.\nҚариялар уйларида ҳам вазият оғирлашяпти\nШтатдаги барча қариялар уйларида вазият таранг. 80дан ортиқ ўлим ҳолатлари қариялар уйларида яшовчилар орасида кузатилган.\nВудбриждаги Авлиё Йозеф қариялар уйининг шу қадар кўп ходими ва қариялари касалликка чалинганидан, муассасани вақтинча ёпиб, 100 кишини бошқа жойга кўчиришга тўғри келди.\nАвлиё Йозеф қариялар уйида касалликка чалинмаган кексалар бошқа муассасага кўчирилди.\nҚариялар уйларида хизмат қилаётган ходимлар мунтазам хирургик ниқобларда юриши шартлиги белгиланди. Иситмаси, йўтали бўлган беморларга ҳам ниқоб тақиш, уларни муассасанинг алоҳида бурчакларида изоляциялаш ҳақида кўрсатма берилди.\n«Дастлаб ходимларга ниқоб тақмаслик ҳақида айтишганди. Мақсад – кекса беморларда ваҳима пайдо қилмаслик. Энди ходимларнинг ўзи уйда бетоб ётибди», дейди ота-онаси ветеранлар уйида яшовчи Лиза Кроули.\nШтатдаги барча қариялар уйлари кириш-чиқиш учун ёпилган. Фақат ўлими яқинлашиб қолганларгина яқинлари билан кўришишига рухсат бор.\nҚариялар уйларидаги муносабатларни ўрганувчи ташкилот раҳбари Лори Брюер етарли маълумотнинг йўқлиги, уй қамоғи, вирус ваҳимаси – буларнинг барчаси одамларни ўзларини ҳимоясиз ҳис қилишга мажбур қиляпти, деб ҳисоблайди.\n«Менга бир аёл қўнғироқ қилди. Онаси қариялар уйида экан. «Кекса онам фақат менинг қўлимдан овқат ейишга ўрганиб қолган. Олдида мен бўлмасам, ҳеч нарса емайди. Мени киритишмаяпти», деяпти...»\n«Икки ёшли ўғлим уни нега қучоқлай олмаслигимни тушунмайди»\n32 ёшли Эшли Фицпатрик «Муқаддас ном» касалхонасида ишлайди. Уни оддий ҳамширалик бўлимидан оғир аҳволдаги беморларга ёрдам кўрсатиш бўлимига ўтказишди.\n«Ишдан уйга қайтганимда фарзандларимга яқинлаша олмайман. Икки ёшли ўғлим нега уни қучоқламаётганимни тушуна олмай ҳайрон», дейди у.\n«Муқаддас ном» клиникасидаги интенсив терапия хонаси\n«Муқаддас ном» ҳамширалари ўлим нафасини ҳар лаҳза ҳис қилишади. Илк касаллик ҳолати аниқлангандан бери 51 нафар бемор ҳаётдан кўз юмди. Таранг вазият ўзаро ҳамжиҳатликни кучайтирган.\nУлар бир-бирига жуда суяниб қолишганини айтишади. Маҳаллий ресторанлар, скаутлар ҳам четда қараб туришмади – ҳар куни таом, егулик етказиб туришибди.\nДоктор Жаррет жума куни уч беморнинг аҳволи анча ўнглангани, уларни энди кислород қурилмасидан чиқариб олиш мумкинлигини хурсандчилик билан айтиб берди.\n«Ғалабага эришганингга ақлинг бовар қилмайди. Аммо ҳаракат қилишдан тўхтай олмайсан. Тўхтасанг, ҳаммаси издан чиқади...»


Қуръон таълимини қалбида топган инсон – oliymahad.uz\nҚуръон таълимини қалбида топган инсон\nҚуръони каримнинг энг улуғ фазилатиларидан бири Буюк Аллоҳнинг Каломи эканлигидир. Аллоҳ таоло уни кўп оятларда мадҳ қилиб, жумладан, бундай деб марҳамат этади:\n“Дарҳақиқат, бу Қуръон тўғри йўлга бошлайди” (Исро сураси, 9-оят).\n“Қуръонда зоҳирий ҳам, ботиний ҳам ботил йўқ” (Фуссилат сураси, 42-оят).\n… Жаҳолатга ботган араб қабилалари узра нубувват қуёши порлади. Бу қуёш уларнинг тун зулматларини ёритиб, кечаларини кундуз каби нурафшон этди. Ер кенгликлари узра сочилиб, шимолу жануб осмонида балқиб, шарқу ғарб дунёсини ёритди. Саҳобалар юлдузлар каби бу қуёшдан нур олар, унинг атрофида айланиб бу мавжли илм денгиздан ҳўплаб-ҳўплаб ичар эдилар. Улар ваҳий орқали нозил бўлган ҳақиқатларни нафсларида жам этиб, вужудлари ер юзида юрса ҳам, руҳлари самоларда учар эдилар. Қуръон таълимини қалбида топган инсон – Қуръон оятларини ўқийдиган ва у билан ҳидоятланган кишилардан ҳисобланарди.\nАсрлар давомида уммат учун йўлчи юлдуз бўлиб келган саҳобалардан бири Абдуллоҳ ибн Масъуд розияллоҳу анҳунинг Қуръонга бўлган чексиз муҳаббатлари сийрат китобларида ўз аксини топган.\nИбн Масъуд Исломнинг асоси бўлмиш Қуръони каримга бутун эътиборини қаратиш билан бирга одамларни бу Каломни фахмлашга, амал қилишга ва тиловат қилишга ундадилар. Уларнинг Қуръони карим ва унинг оятларига амал қилиш тўғрисида бир неча фикрларини келтириб ўтамиз:\nМурра Абдуллоҳдан шундай ривоят қилади: “Агар илм истасангиз, Қуръон ифорини сочинглар. Дарҳақиқат, аввалгилару охиргиларнинг илми бу Қуръондир”.\nАбу Ахвасдан ривоят қилинишича, “Ибн Масъуд айтадилар: Дарҳақиқат, Қуръон Аллоҳнинг зиёфати, кимки ундан бирон нарса ўрганмоққа қодир бўлса, бас, ўргансин! Билингки, энг ҳақир уй – ичида Аллоҳнинг Китоби бўлмаган уйдир! …”\nИбн Масъуд шундай дедилар: “Қуръонни ёд олувчи киши одамлар уйқуга кетганида, узун туни билан, одамлар еб-ичишга шўнғиганида, ғариб кундузи билан, одамлар шовқин-сурон билан тошганида, жимлиги билан бўлсин! Қуръонни ёд олувчи одам йиғиси кўп маҳзун, илми кўп ҳикматли, сукути кўп босиқ киши бўлиши лозим. Қуръонни ёдолувчи киши қўпол, ғофил, сершовқин бўлмаслиги керак” .\nВа яна айтадиларки: “Қуръон унга амал қилиш учун нозил бўлди. Бас, Қуръонни амал қилиш учун ўрганингиз. Ҳали шундай қавм келадики, улар Қуръонни ҳудди асони йўниб силлиқлаган каби зийнатлайдилар. Улар сизнинг яхшиларингиз эмас! Илмига амал қилмайдиган олим шифони беҳуда сифатлаётган беморга, таомнинг лаззатини васф қилиб, ўзи ундан бебаҳра оч кишига ўхшайди”.\nАллоҳ таоло барчамизни Қуръонни ўрганиб унга амал қилувчилардан қилсин!\n533800cookie-checkҚуръон таълимини қалбида топган инсонno\nОлдингиДарс жараёни музейда бўлиб ўтдиКейингиТақводор ўғри


Теҳрон музокарачиси Саид Жалилий ғарб давлатларининг бу галги таклифларини "нисбатан амалий", деб баҳолади.\nЭрон ядровий дастурига оид дунёнинг олти йирик давлати ва Теҳрон расмийлари ўртасида бораётган Олмота музокаралари яна мавҳум натижа билан якунланди.\nЧоршанба куни бўлган икки соатлик музокаралар натижаси бўйича берилган брифингда томонлар ўртага ташланган таклифлар бўйича музокараларни шу йилнинг апрел ойида давом эттиришга келишгани маълум қилинди.\nЭрон музокарачиси Саид Жалилий ғарб давлатлари - АҚШ, Россия, Хитой, Германия, Буюк Британия, Франция ҳукуматлари томонидан таклиф қилинган бу галги имтиёзларни "аввалгисига нисбатан амалий", деб топганини айтди.\nҒарб давлатлари номидан музокараларга бошчилик қилган Европа Иттифоқининг Ташқи сиёсат масалалари бўйича комиссари Кэтрин Эштон эса апрел музокараларида Эрон томонидан ижобий жавоб бўлишига умид билдирди.\nМузокараларда уранни тўйинтиришга оид дастурларни тўхтатиши эвазига Теҳрон ҳукуматига янги имтиёзлар ва санкцияларнинг юмшатилиши таклиф қилинди.\nАммо, ғарб ҳукуматлари томонидан таклиф қилган "янги имтиёзлар" нимадан иборатлиги ҳақида матбуотга аниқ маълумот берилмади.\nКэтрин Эштоннинг матбуот котиби Майкл Манн сешанба куни Олмота музокараларда натижага эришилмаслигидан хавотир билдирган эди.\nАммо, Россия Ташқи ишлар вазири ўринбосари Сергей Рябков сешанба кунги сўзлашувларда илгари силжиш бўлгани ва чоршанба куни томонлар астойдил уринса, яхши натижа эришиш мумкинлиги ҳақида баёнот берган эди.\nХабарларга кўра, музокаралар якунида бўлган брифингда бу баёнотларни эслатган журналистлар саволларига жавобан апрелга қадар кутиш тавсия қилинган.\nЭрон ўз ядровий дастурининг фақат тинч мақсадларни кўзлашини урғулаб келади.


Қамоқда тиш оғриғидан азият чекаётган чечен фаоли даволанишига рухсат берилмаяпти\nНаркотик сақлаганликда айбланиб қўлга олинган чечен инсон ҳуқуқлари фаоли Оюб Титиев кучли оғриқдан қийналмоқда, аммо унинг тиббий ёрдам олишига рухсат берилмаяпти. Бу ҳақда фаолнинг ҳуқуқшуноси билдирди.\n15 январь куни Титиевнинг адвокати Пётр Заикин «Мемориал» ҳуқуқ ташкилотининг Грознийдаги раҳбари Титиевга полиция томонидан руҳий босим кўрсатилаётганини, уни ҳалиям тиббий ишчилари бўлмаган изоляторда ушлаб туришганини айтган эди.\nАдвокатга кўра, Титиевнинг оиласи таҳдидлар ортидан Чеченистонни тарк этишга мажбур бўлган.\nХабарлараг кўар, Заикин Титиев қўлга олинган пайтда тиш протези ўрнатиш жараёнини бошлаган бўлган. Заикин Титиев зирқираган оғриқдан азоб чекаётганини ҳамда пюредан бошқа овқат ея олмаётганини айтди.\nПолиция Титиев машинасида 180 грам марихуана топилганини эълон қилган. Фаол ва унинг тарафдорлари эса полиция атайин машинасига гиёвҳанд модда ташлаб қўйганини айтишмоқда.\nАҚШ, Европа Иттифоқи расмийлари ва халқаро ҳуқуқ ташкилотлар Титиевга нисбатан жиноят иши сохталаштирилганига ишонилишини таъкидлаган ҳолда, Россия ҳукуматини уни зудлик билан қамоқдан озод этишга чақирмоқда.


13:46 09.07.2017 (Янгиланган 13:55 09.07.2017) Ҳавола олиш\nG20 саммити доирасида бўлиб ўтган президеннтлар учрашуви АҚШ ва Россия орасида, дунё хавфсизлигига таҳдид солаётган муаммоларни ҳал қилиш учун, суҳбатнинг бошланиши бўлди.\nТОШКЕНТ, 9 июл – Sputnik. АҚШ президенти Дональд Трамп ва Россия президенти Владимир Путиннинг биринчи юзма-юз учрашуви кеча Гамбургда “Катта йигирматалик” саммити доирасида бўлиб ўтди, РИА Новости хабарига асосан.\nЯрим соатга мўлжалланга учрашув 2 соатдар ортиқ чўзилиб кетди. Унда дунёнинг долзарб муаммолари муҳокама қилинди. Президентлар, шунингдек, Россиянинг АҚШ сайловларига аралашиш масаласини ҳам ўзаро муҳокама қилишган.\nЭсингизда бўлса, Дональд Трамп президент бўлган кунидан бошлаб унинг рақиби Хиллари Клинтон тарафдорлари Россия хакерлари АҚШдаги сайловларга аралашишда айблаб келмоқда. Улар бунга аниқ исбот келтира олмасада, айтишларича “АҚШнинг 17та махсус хизмати буни тасдиқлаган”.\nРоссия ташқи ишлар вазири Сергей Лавров айтишига қараганда, Трамп Путиндан Россия АҚШ президент сайловига аралашмагани ҳақида аниқ жавоб олган ва ушбу жавобни қабул қилган.\nУндан ташқари учрашувда, Сурия, Украина ва Шимолий Корея каби дунё хавфсизлигига таҳдид қилаётган муаммалар муҳокама қилинган. Шунингдек, АҚШ ва Россия орасидаги муносабатлар даражаси ҳам кўриб чиқилган.\nАҚШ президентининг миллий хавфсизлик бўйича маслаҳатчиси Герберг Макмастер айтишига қараганда Трамп ва Путин учрашувида ҳеч қандай мураккаб масала ҳал қилинмаган.\n“Ҳеч қандай муаммо ҳал қилингани йўқ. Ҳеч ким ушбу учрашувда муаммолар ҳал қилинишини кутмаган ҳам эди, лекин учрашув бир қатор мураккаб масалалар бўйича суҳбатнинг бошланиши бўлди. Биз энди уларни ҳал қилиш учун бирга ишлашни бошлаймиз”, — деди маслаҳатчи.\nУмуман, иккала президент ҳам учрашув натижаларидан қониққан. Трамп учрашувни келажак нуқтаи назаридан “ажойиб” деб изоҳлаган.\nЭслатиб ўтамиз, G20 саммита Германияинг Гамбург шаҳрида 7-8 июл кунлари бўлиб ўтди.


БУХГАЛТЕР НИМА УЧУН ЎҚИШИ КЕРАК? | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\n1UZ – бухгалтерия ҳисобини юритишнинг замонавий дастури бўлиб, у Ўзбекистон Республикасининг Қонунчилик базасига таяниши билан фарқланиб туради. 1UZ дастурини харид қилган мижозлар дастурдан фойдаланиш курсидан бепул ўтиш имкониятига эга бўладилар, бироқ кўп фойдаланувчилар ўқишдан бош тортадилар. Бунинг сабаблари турлича, қуйидаги икки сабаб фойдаланувчилар ичида энг кўп учрайди. Булар:\nМижоз ўз вақтини тежамоқчи бўлади;\nМижоз дастурдан бевосита ўзи фойдалана олиши мумкин деб ҳисоблайди, чунки у автоматлаштирилган бухгалтерия ҳисоби дастурлари билан ишлаш тажрибасига эга. Бунинг устига дастурдан фойдаланиш анча осон.\nБироқ амалиёт мазкур мижозларда дастурни қўллаш давомида саволлар ва қийинчиликлар юзага келаётганлигини кўрсатмоқда. Аслида 1UZ дастурида ўзига ҳос жиҳатлар мавжуд бўлиб, энг оддий муаммоларни таҳлил қилишга керагидан ортиқ вақт сарф бўлаётганлиги аниқланди. Бундай ҳолатдан ҳеч ким наф кўрмайди, на мижоз, на 1UZ дастурининг ишлаб чиқувчилари. Мазкур ҳолда бухгалтернинг иши тўхтаб қолади ва олға силжимайди. Зарур функцияни тушуниб етишга беҳуда урингач, мижоз 1UZнинг қўллаб-қувватлаш хизматига қўнғироқ қилишга мажбур бўлади. 1UZ жамоаси эса, ўз навбатида, барча телефон қўнғироқларига жавоб қайтариши, 1UZ дастуридан фойдаланиш курсида ўргатиладиган жиҳатларни кўп маротаба тушунтиришига тўғри келади.\nЎқиш нимани ҳал қилади?\n1UZ дастури бўйича ўқув курси, бухгалтер янги тизимда ишлашга киришганида шубҳасиз тўқнаш келадиган бир қатор муаммоларнинг ечимини топишда ёрдам беради.\nБиринчи навбатда, бухгалтер барча маълумотларни дастур тизимига кўчириши зарур. Кўчиришни қоғоздаги ёки электрон ифодачилардан амалга ошириш мумкин. Улардаги ахборотни ўтказиш усуллари тубдан фарқ қилиши аён. Биринчи ҳолат барча маълумотларни қўлга киритишни тақозо этади. Электрон маълумотларни кўчириш эса мураккаброқ, бироқ 1UZ дастурида маълумотларни бухгалтерия ҳисобининг бошқа автоматлаштирилган дастурларидан жадал импорт қилиш учун махсус дастак мавжуд. Сизда бунгача фойдаланган дастурдаги маълумотлар базасини 1UZга импорт қилишнинг имкони бўлмаса, бошқа усуллар билан маълумотларни кўчириш керак бўлади. Ҳар қандай ҳолда ҳам, маълумотларни дастурга кўчиришда сизга ўқув курси кўмакдош бўлади. Унда 1UZнинг импорт қилиш дастагидан қандай қилиб тўғри фойдаланиш, қоғоз ва бошқа манбалардаги барча маълумотларни дастурда тўғри тақсимлашни билиб оласиз.\nБаъзида 1UZни ўрганиш давомида бухгалтернинг айнан бухгалтерия ҳисобини юритишга оид билимлари етарли эмаслиги аён бўлади. Бу бухгалтерга чиқарилган салбий ҳукм эмас аксинча, ҳаракат қилишига туртки, ҳозирданоқ курсга ёзилиш, билимини ошириш ва кейинчалик ишонч билан ишлаши учун имкониятдир.\nБухгалтернинг бошқа автоматлаштирилган бухгалтерия ҳисоби дастурларини билиши 1UZ билан худди шундай самарали ишлай олишига кафолат бермайди. Ҳатто, дастурни била туриб ҳам, унда ҳамма нарсани автоматик тарзда бажарадиган функция мавжудлигини пайқамасдан, маълум суммани ҳисоб-китоб қилиш учун кўп кераксиз ҳаракатларни амалга оширишингиз мумкин. Албатта, 1UZ ишлаб чиқувчилари дастурдаги маълумотнома тизимини мунтазам яхшилаб, мижознинг иши янада осон ва қулай бўлиши учун йўл-йўриқ кўрсатувчи қўшимча очиладиган ойналарни киритиб борадилар. Шунга қарамай ҳар доим ҳам ҳамма нарсани ҳисобга олишнинг иложи бўлмайди. Курсларда эса барча зарур ҳисоб-китобларни қандай амалга оширишни батафсил кўриб чиқишингиз, бунинг устига сизни қизиқтирган савол бўйича мутахассисга исталган вақтда мурожаат қилишингиз мумкин бўлади.\n1UZ курсида нималарни билиб оласиз?\n1UZ автоматлаштирилган бухгалтерия ҳисоби дастурини ўзлаштириш машғулотлари режаси 10 та мавзуни ўз ичига олади. Ушбу мавзуларда дастур билан ишлашдаги барча энг муҳим жиҳатлар очиб берилади. Материалнинг ҳар бир банди аниқ амалий мисолларда тушунтириб берилади, бу эса дастурда ишлашни осонлаштиради. 1UZ курсида, биринчи навбатда, дастур интерфейси билан танишасиз, асосий меню, ёнидаги панеллар билан ишлаш бўйича барча бандлар, дастурда янада тезроқ ишлаш учун тезкор тугмачалар кўрсатиб ўтилади.\nКурсда дастур билаш ишлашнинг дастлабки босқичида айниқса, долзарб бўлган маълумотларни киритиш усуллари кўрсатиб берилади. Маълумотномалардаги ахборотларни (ходимлар, контрагентлар, солиқлар ва ажратмалар бўйича маълумотлар ва бошқалар) тўлдириш жиҳатлари кўриб чиқилади. Шунингдек, константаларни тўлдириш, сальдони киритиш, ҳужжатлар ва ўтказмаларни яратиш, таҳрир қилиш ва чиқариб ташлаш кўрсатиб ўтилади.\nДастурда банк ва касса операциялари, намунавий ҳужжатлар билан ишлаш батафсил кўриб чиқилиб, асосий воситаларни ҳисобга олиш масаласига катта эътибор қаратилган. Савдо билан шуғулланадиган корхоналар бухгалтериясига алоҳида мавзу бағишланган. Мавзуда товарларни ҳисобга олиш, уларнинг келиб тушиши, ҳаракати ва реализация қилиниши кўриб чиқилади. Албатта, кадрларни ҳисобга олиш ва иш ҳақини ҳисоблаб ёзишга алоҳида машғулот вақти ажратилга. Унда корхона ходимларига тегишли барча ҳужжатларни – ишга қабул қилиш тўғрисидаги буйруқдан тортиб, касаллик варақаси бўйича ҳисоб-китобларгачани кўришингиз мумкин. Якуний машғулотларда ойнинг ёпилиши, солиқларнинг ҳисобланиши ва солиқ идораларига ҳисоботларнинг тайёрланиши кўрсатиб ўтилади.\nШу тариқа, курс дастурнинг ўзига ҳос жиҳатларини ўзлаштириб олишингизда ёрдам беради. Хўжалик операцияларини киритишни билиб олиб, дастурда намунавий бухгалтерия ҳужжатларини тезкор расмийлаштиришни ўрганасиз. Курсни тугатгач, 1UZда стандарт бухгалтерия ҳисоботларини шакллантириш кўникмаларига эга бўласиз, шунингдек, белгиланган бухгалтерия ва солиқ ҳисоботларини тўлдиришни ўрганасиз. Зеро, бухгалтерия ҳисобида 1UZ дастуридан фойдаланиш курси Ўзбекистон Республикаси қонун ҳужжатларини ҳисобга олган ҳолда тузилган. Агар 1UZ дастурида ишлашга ўриниб олган бўлсангиз ҳам, мазкур курс мавжуд билимларингизни бир тизимга солишингизга ёрдам берад. Бунинг устига дастур билан ишлашнинг янги самарали усуллари ва йўлларини билиб олиб, иш унумдорлигингизни оширасиз.\nМарказда юқори малакали мутахассислар таълим берадилар. Улар дастур билан ишлашда юзага келган муаммоларни ҳал этишингизда кўмаклашиб, саволларингизга жавоб берадилар. 1UZ дастурида бухгалтерия ҳисобини юритишнинг барча жиҳатлари ҳақида батафсил сўзлаб маълумотларга эга бўлиш имконини кўлга киритасиз.\nКўриб турганингиздек, ўқиш 1UZ дастурида ишлашни ҳар томонлама, маълумотларни дастларни дастлабги холатида киритишдан тортиб, Давлат солиқ қўмитаси учун ҳисоботларни тузишгача кўриб чиқиш имконини беради. 1UZ ишлаб чиқувчилари мижозларига ўқишни рад этмасликни маслаҳат берадилар. Ўқиш учун сарфлаган вақтингиз тезда ўз самарасини кўрсатади. Бунинг устига ҳозирча ўқиш бепул ва ўрта ҳисобда 5 кун давом этади. Биринчи навбатда, 1UZ дастурини ўрганиш ишингизни осонлаштиради, саволлар юзага келишига ўрин қолдирмайди, ўз ишингизни янада тезроқ, унумлироқ ва самарали бажаришингизга кафолат беради.


Жорий йилнинг 13 май куни Вазирлар Маҳкамасининг “Мактабгача, умумий ўрта, ўрта махсус, касб-ҳунар ва мактабдан ташқари давлат таълим муассасалари педагог кадрларини аттестациядан ўтказиш тартиби тўғрисидаги низомни тасдиқлаш ҳақида” ги Қарори қабул қилинди. Қарорда белгиланишича, педагог кадрлар аттестацияси жараёнлари янада соддалаштирилди. Хусусан, педагог аризасига биноан навбатдан ташқари аттестациядан ўтказилиши мумкин. Аҳамиятлиси, навбатдан ташқари аттестация натижаларига кўра биринчи ва иккинчи малака тоифали педагогларга нисбатан салбий қарор қабул қилинмайди.\nШунингдек, илмий даражага эга, яъни фан номзоди, фалсафа доктори ёки фан докторлари аттестацияга жалб этилмайди. Нафақа ёшидаги педагоглар эса ўз хоҳишига кўра аттестациядан ўтказилади. Аттестацияга жалб этилмаган педагогларнинг мавжуд малака тоифа ва лавозимлари таълим муассасаларида ишлаган даврида сақланиб қолади.\nҲужжатга кўра, аттестация жараёнида суҳбатдан тўлиқ воз кечилади. Ҳудудий бошқарма ҳамда туман (шаҳар) комиссиялари таркибига Таълим сифатини назорат қилиш давлат инспекцияси вакиллари киритилади.\nХалқ таълими, маданият, жисмоний тарбия ва спорт, касб-ҳунар таълими ҳудудий бошқармалари ҳамда олий таълим муассасалари, туман (шаҳар) ва муассасалар тасарруфида таълим муассасалари бўлган вазирлик ва идоралар аттестация комиссиялари тузилади.


Qalampir.uz - Мадриддан кубокни ким олиб кетади ёхуд ЕЧЛнинг бу йилги фаворитлари (2-қисм)\nМадриддан кубокни ким олиб кетади ёхуд ЕЧЛнинг бу йилги фаворитлари (2-қисм)\n20:53, 19.09.2018 Таҳлил\nЕЧЛнинг бу йилги фаворитлари қайси жамоалар?\nКеча, 18 сентябрь куни 2018-2019 йилги ЕЧЛнинг фаворитлари ҳисобланган “Реал Мадрид”, “Барселона”, ПСЖ ва “Ливерпул”нинг ғолиб бўлиш имкониятларини кўриб чиққан эдик. Энди эса “Ювентус”, “Бавария” ва Манчестер шаҳрининг ҳар иккала жамоалари имконияти ҳақида фикр юритамиз.\nСпорт ишқибозлари ва мутахассислари томонидан “Ювентус”нинг бу йилги имкониятлари анча юқори баҳоланмоқда. Бежизга, “Ювентус”нинг ЕЧЛда ғолиб бўлиш коэффициенти юқори баҳоланаётгани йўқ. Аввало, бу жамоанинг ёзги трансфер ишлари билан боғлиқ. Ёзда жамоага сайёрамизнинг суперюлдузи Криштиану Роналду таклиф этилди. Бу омил нафақат жамоанинг ҳужум чизиғини янада кучайтирди, балки жамоага янгича чемпионлик руҳини ҳам тақдим этди.\nЭндиликда жамоа ҳар қандай мусобақада ўз олдига фақатгина ғолиб бўлиш вазифасини қўйиши табиий. Роналдунинг барча жамоаларга эркин мослашиб кетишини, ҳатто унинг 2016 йилда Португалия билан ҳам Европа чемпионатида ғолиб бўлганини ҳисобга оладиган бўлсак, 23 йиллик танаффусдан сўнг “Юве” яна Европа тахтига чиқиши мумкин. Ёзда “Милан”дан қайтган Леонардо Бонуччи ҳамда “Ливерпул”дан “текин”га келган Эмре Жанлар ҳам жамоанинг ҳимоя ва ярим ҳимоя чизиқларини сезиларли кучайтирдилар. Аллегри жамоаси эндиликда “Ювентус қотили” Роналду билан тўқнаш келмаслиги инобатга олинса, жамоа мухлислари ундан чемпионликни кутишлари мумкин.\nБеш марта чемпионликни қўлга киритган Мюнхен жамоасининг олтинчи чемпионлик учун имкониятлари қандай? 2012-2013 йилги мавсумда Европада барчани тиз чўктирган жамоа ҳозирда авлодлар алмашинуви жараёнида. Тўғри, клубда ўша мавсумнинг суперқаҳрамонлари Рибери ва Роббенлар ҳали ҳам мавжуд. Лекин орадан беш йил вақт ўтди. Бу орада бу футболчилар бир неча маротаба оғир жароҳатлар қабул қилиб олишга мажбур бўлганларидан ташқари, камига ҳозирда улар мос равишда 35 ёш ва 34 ёшни ҳам қоралаб қўйдилар.\nТолиссо ҳамда Команда ҳали ЧЛда ғолиб бўлиш тажрибаси йўқ. Шунингдек, клуб ўрта чизиғи ҳам Алонсо-Видал давридан кейин янгиича кўриниш олган.\nАгарда янги мураббий Нико Ковач жамоада тажриба ва иқтидор уйғулигини ярата олса, “Бавария” ғолиблик учун кураша олиши мумкин. Ҳар ҳолда клуб мусобақада муваффақиятли иштирок этиш борасида беқиёс тажрибага эга.\nАфсонавий Пеп Гвардиола жамоага келганидан сўнг клуб ҳақиқий топ жамоага айлана олди. Ўтган мавсум Англия чемпионатида “шаҳарликлар”нинг ёнига яқинлашадиган жамоа топилмади. Клуб чемпионат рекордини ўрнатган ҳолда очколари сонини 100 талик довондан ўтказиб қўйди. ЕЧЛда эса клуб “Ливерпул” тўсиғидан ўта олмади. Бундан Гвардиола тегишли хулоса чиқаргани аниқ. Агар Пеп ҳам худди Зидан каби ротацияли футбол кўрсата олса, амалдаги Англия чемпиони ҳам Чемпионлар Лигасида, ҳам Премьер-Лигада ғолиб чиқиши мумкин. Чунки жамоанинг захира таркиби ҳам асосий таркибдан қолишмайди.\nЛекин миллий чемпионатда “Челси” ва “Ливерпул” жамоаларининг даҳшатли старт олганлари ва ишончли ўйин намойиш этаётганлари миллий чемпионатда “Сити”нинг ишларини бироз қийинлаштириб юбориши мумкин. Шундай экан, клуб бу йил асосий эътиборни ЕЧЛга қаратиши эҳтимоли ҳам йўқ эмас.\n“Манчестер Юнайтед” жамоасини ушбу рўйхатга саккизинчи жамоа сифатида қўшиш мумкин. Юқоридаги жамоалар билан солиштирганда жамоанинг ғолиб бўлиш имкониятлари пастроқ. “Фергуссон даври” дан кейин ҳали порламаган жамоа бу йилги АПЛ баҳсларини ҳам катта йўқотишлар билан бошлади. Бош мураббий Жозе Моуринью ёзда ўзи истаган футболчиларни жамоага олиб келолмади. Айниқса, жамоанинг орқа чизиғини кучайтириш учун бирорта ҳам марказий ҳимоячи харид қилинмади. Бу эса жамоанинг иккита фронтда “жанг қилиш” имкониятларини чеклаши мумкин.\nБундан ташқари, жамоадаги франциялик футболчилар: Погба ва Марсиялнинг португалиялик мураббий билан муносабатлари ижобий руҳда эмас. Бу эса, ўз навбатида, жамоадаги муҳитга салбий таъсир кўрсатмоқда.\nКамига жамоа гуруҳ босқичида ноқулай рақибларга қарши баҳс олиб боради. “Ювентус”ни гуруҳда фаворит деб олсак, катта эҳтимол билан “қизил иблислар” ва “Валенсия” гуруҳда иккинчи бўлиш учун курашадилар. Испанларнинг эса манчестерликлар учун ноқулай рақиб эканлигини унутмаслик лозим.\nКлуб мухлислари ЕЧЛда ғолиб бўлиш учун фақатгина Моуриньюнинг беқиёс тажрибасига ҳамда унинг прагматик ўйин услубига умид боғлашлари мумкин.\nТеглар:Европа Чемпионлар Лигаси Ювентус Бавария Манчестер Сити Манчестер Юнайтед\nАфғонистон Ташқи ишлар вазири Москвага боради. “Толибон”-чи?\nПрезидент Аҳмедхўжаевни нега лавозимдан олганининг сабабини айтди\n16:37, 22.01.2019 3 038\n10:34, 22.01.2019 3 274\n15:34, 19.12.2018 3 206\n17:11, 18.12.2018 4 822\n15:16, 18.12.2018 4 240


UzNews - Янги Ўзбекистон университети илк талабаларини сентябрда қабул қилади\nҚабул имтиҳонларини Кембриж университети ўтказади. Ўқув режа ва дастурлар Массачусетс технология институти ҳамда Мюнхен техника университети билан биргаликда ишлаб чиқилади.\nШавкат Мирзиёев бугун, 23 июнь куни Янги Ўзбекистон университетида таълим жараёнини ташкил этишга оид тақдимот билан танишди. Бу ҳақда президент Матбуот хизмати хабар берди.\nПрезидент ташаббуси билан яратилаётган Янги Ўзбекистон университети давлат олий таълим муассасаси шаклида ташкил этилади. Унинг асосий вазифалари – нуфузли хорижий ўқув юртларининг таълим дастурлари асосида юксак касбий билим ва малакаларга эга бўлган истиқболли кадрлар тайёрлаш, талабаларнинг интеллектуал қобилиятини ривожлантириш, бунинг учун ҳар томонлама қулай муҳитни шакллантириш ҳисобланади.\nШу мақсадда янги университетда таълим жараёни дунёнинг энг нуфузли олий ўқув юртлари билан ҳамкорликда ташкил этилади. Масалан, Кембриж университети қабул имтиҳонларини ўтказади. Массачусетс технология институти ҳамда Мюнхен техника университети билан биргаликда ўқув режа ва дастурлар ишлаб чиқилади. Шунингдек, улар таълим сифатини назорат қилиш, лаборатория ва кутубхоналарни тўлдиришга кўмаклашади.\nУниверситетда 5 та – муҳандислик, табиий фанлар, бошқарув, агротехнологиялар ва ахборот технологиялари факультетлари бўлади. Дарслар ўзбек ва инглиз тилларида олиб борилади. Кредит-модул тизими жорий этилиб, ўқиш давлат гранти ва тўлов-контракт асосида амалга оширилади.\nУшбу таълим масканининг ўқув биноси ва кампуслари ҳам замонавий, халқаро BRЕEAM сертификатларига мос бўлади. Илк ўқув йили шу йил сентябрдан бошланади. Янги бино қурилгунча дарслар Жаҳон иқтисодиёти ва дипломатия университетининг бўш биноларида вақтинчалик ўтиб турилади.\nДавлат раҳбари университетда қабул ва таълим жараёнини халқаро стандартлар даражасида ташкил этиш, фан, таълим ва ишлаб чиқариш интеграциясини самарали йўлга қўйиш бўйича кўрсатмалар берди.\n“Университет талабалари 1-курсдан ўз соҳаси бўйича иқтисодиёт тармоқлари ва илмий марказларга бириктирилиши керак. Вазирликлар, нуфузли институт ва йирик компаниялар университетнинг васийлик кенгашига кириши муҳим. Улар ўз эҳтиёжларини билдириб, таълим жараёнига интеграциялашиши, бўлғуси мутахассисга олдиндан сармоя киритиши зарур”, - деди Шавкат Мирзиёев.\nПрезидент белгиланган чора-тадбирларни маъқуллаб, Янги Ўзбекистон университетини ташкил этишга оид қарорни имзолади.\nТақдимотда, шунингдек, Президент, ижод ва ихтисослаштирилган мактаблар фаолиятини такомиллаштириш бўйича чора-тадбирлар ҳам муҳокама қилинди.


Қорачиқ | WhatsAppда энди заҳиралар ҳам шифрланади\nWhatsAppда энди заҳиралар ҳам шифрланади\nДунёнинг энг оммавий хабар алмашув мессенджери WhatsApp фойдаланувчилар энг кўп шикоят қиладиган хусусиятини ўзгартирмоқда. Янги ўзгаришлар билан пайшанба кунидан бошлаб баъзи фойдаланувчилар янги заҳиралаш хусусиятига эга бўлади.\nWhatsAppда хабарларга шифрлаш жорий қилинган бўлиб, хабарни жўнатган ва қабул қилиб олувчидан бошқа ҳеч ким кўра олмасди. Лекин бу шифрлаш заҳиралар учун жорий этилмаган эди. Энди заҳиралар ҳам шифрланадиган бўлди. Яъни “Google Drive” га ёки “Apple iCloud”га юкланган заҳиралар ҳам шифрланади.\nБундан ташқари, мессенджерда сўнгги кирган вақт кўринадиган гуруҳлар сони биттага ортиб, тўртта бўлди. “Ҳамма”, “Менинг контактларим” ва “Ҳеч ким” гуруҳига қўшимча “Қуйидагилардан ташқари” гуруҳи ҳам илова қилинди. Ушбу гуруҳга киритилган контактлар сизнинг мессенджерда бўлган сўнгги вақтингизни кўра олмайди.\nИШИДни CIA (ЦРУ) қурди\nТрампнинг сўзларига норозилик\n“Deutsche Bank” банкрот сари...\n800 минг чечен намойишга чиқди


Туркия қўшинлари Сурия ҳудудига бостириб кирди. Асосий маълумотлар\nТуркия 9 октябрь куни кундузи «Тинчлик булоғи» операциясини бошлади. Операциянинг бош мақсади сифатида Суриянинг Туркия билан чегарадош шимолий қисмида ИШИД террорчилари ва курдларнинг Ўз-ўзини мудофаа қилиш бўлинмалари жангчиларидан холи, давомийлиги салкам 500 километр ва Сурия ичкариси томон тахминан 30 километр кириб борган хавфсизлик ҳудудини яратиш экани эълон қилинган. Расмий Анқаранинг баёнотларига кўра, бу 1—2 миллион сурияликнинг ўз ватанига хавфсиз қайтишига имкон беради.\nОперацияга авиация, артиллерия ва қуруқликдаги бўлинмалар жалб қилинган. Операция курдлар назорати остидаги тўртта шаҳар — Рас-ал-Айн, Телл-ал-Абяд, Ал-Қамишли ва Айн-Иссанинг бомбардимон қилиниши билан бошланди; ушбу шаҳарларда истиқомат қилувчи минглаб аҳоли уй-жойини ташлаб, қочишга мажбур бўлди. Ҳуқуқни ҳимоя қилиш ташкилотлари маълумотларига кўра, турк авиацияси зарбалари оқибатида умумий ҳисобда саккиз нафар тинч аҳоли вакили, шунингдек, бир неча нафар курд кўнгилли жангчилари ҳалок бўлган.\nКун ботганидан сўнг қуруқликдаги қўшинлар Туркиядан Сурия томон йўлга чиқди — улар босқинни уч йўналиш бўйлаб бошлаган; чегара ҳудудларда турк ҳарбийлари ва курдлар ўртасида тўқнашувлар юз берган. Операция бошланганидан сўнг Сурия ҳудудидан Туркия томон камида олтита ракета учирилган — уларнинг бирортаси вайронгарчилик ва қурбонларга сабаб бўлмаган.\nХалқаро жамоатчилик Туркиянинг ҳаракатларини қоралади. АҚШ президенти Дональд Трамп Вашингтон «ушбу ҳужумни оқламаслигини ва Туркияга ушбу операция — ёмон операция эканини тушунтиргани»ни маълум қилган, шунингдек, агар курдларнинг оммавий ўлдирилиши ҳолатлари қайд этилса, Анқарага нисбатан жиддий санкциялар жорий этилиши мумкинлигидан огоҳлантирган. НАТО бош котиби Енс Столтенберг эса, Туркия ўз чегаралари хавфсизлигидан хавотирланиш учун асосларга эга эканини қайд этгани ҳолда, Анқарани минтақадаги вазиятни янада беқарорлаштирмасликка чақирган.\nБМТ бош котиби Антониу Гутерриш юзага келган вазиятдан «фавқулодда хавотирда» эканини билдирган, Европа Иттифоқининг дипломатик блоки раҳбари Федерика Могерини эса Туркиядан «бир томонлама ҳарбий ҳаракатларни тўхтатиш»ни талаб қилган. Миср БМТ Хавфсизлик кенгашининг шошилинч йиғилишини ўтказишга чақирган; Reuters маълумотларига кўра, шундай йиғилиш 10 октябрь куни ўтказилиши мумкин. Сурия ҳукумати эса (Туркия операция бошлаётгани ҳақида Сурия расмийларини расман огоҳлантиргани айтилмоқда) Туркиянинг ушбу ҳаракатларини «агрессия» деб баҳолади.\nРоссия эса ҳозирча операция юзасидан бирор бир тайинли муносабат билдирганича йўқ. 9 октябрь куни тонгда Владимир Путин ва Ражаб Тоййиб Эрдўғон телефон орқали суҳбатлашган ва унда Эрдўғон россиялик ҳамкасбини операция бошланаётганидан бохабар қилган. Кремл матбуот хизмати «Владимир Путин туркиялик ҳамкорларни Сурия инқирозини тартибга солиш бўйича умумий саъй-ҳаракатларга зарар етказмаслик учун вазиятни изчил ҳисоб-китоб қилишга чақиргани»ни маълум қилган эди. Шундан сўнг на Россия Ташқи ишлар вазирлиги ва Кремл Туркиянинг Сурияга босқини юзасидан бирор расмий баёнот берди.\nКиритилди: 10:54 10.10.2019. Ўқилди: 1783 марта. Фикрлар сони: 0 та.\n«Яшил» ва «сариқ» ҳудудларда умумий овқатланиш объектл...


2810-сон 14.07.2016. Қаттиқ маиший чиқиндилар полигонларини лойиҳалаштириш ва улардан фойдаланиш бўйича йўриқномани тасдиқлаш ҳақида\nҚаттиқ маиший чиқиндилар полигонларини лойиҳалаштириш ва улардан фойдаланиш бўйича йўриқномани тасдиқлаш ҳақида\nҚаттиқ маиший чиқиндилар полигонларини лойиҳалаштириш ва улардан фойдаланиш бўйича ЙЎРИҚНОМА\n2-боб. Полигонларни лойиҳалаш\n1-§. Полигонлар қурилиши учун майдонларни танлаш\n2-§. Полигонларнинг тузилиши\n3-§. Қаттиқ маиший чиқиндиларни жойлаштириш майдонини лойиҳалаштириш\n4-§. Хўжалик ҳудуди ва муҳандислик иншоотларини лойиҳалаштириш\n5-§. Санитария-муҳофаза зонаси ва мониторинг тизими\n3-боб. Полигонлардан фойдаланиш\n[Ўзбекистон Республикаси Адлия вазирлиги томонидан 2016 йил 14 июлда рўйхатдан ўтказилди, рўйхат рақами 2810]\n1. Қаттиқ маиший чиқиндилар полигонларини лойиҳалаштириш ва улардан фойдаланиш бўйича йўриқнома иловага мувофиқ тасдиқлансин.\nЎзбекистон «Ўзкоммунхизмат» агентлиги бош директорининг 2016 йил 15 июндаги 73-сон буйруғига\nҚаттиқ маиший чиқиндилар полигонларини лойиҳалаштириш ва улардан фойдаланиш бўйича\nМазкур Йўриқнома Ўзбекистон Республикасининг «Чиқиндилар тўғрисида»ги Қонуни, Ўзбекистон Республикаси Вазирлар Маҳкамасининг 2013 йил 6 ноябрдаги 300-сон «Республиканинг иссиқлик ва сув таъминоти ташкилотларини молиявий соғломлаштириш чора-тадбирлари тўғрисида»ги ва 2014 йил 15 июлдаги 194-сон «Коммунал хизматлар кўрсатиш қоидаларини тасдиқлаш тўғрисида»ги қарорларига мувофиқ, қаттиқ маиший чиқиндилар полигонларини лойиҳалаштириш ва улардан фойдаланиш тартибини белгилайди.\nчиқинди — ишлаб чиқариш ёки истеъмол қилиш жараёнида хом ашё, материаллар, хомаки маҳсулотлар, бошқа буюмлар ёки маҳсулотларнинг ҳосил бўлган қолдиқлари, шунингдек ўзининг истеъмол хусусиятларини йўқотган товарлар (маҳсулотлар);\nқаттиқ маиший чиқиндилар — жисмоний шахсларнинг ҳаёти ва фаолияти, шунингдек юридик шахсларнинг фаолияти (озиқ-овқат, шишалар, резиналар, қоғозлар, тўқимачилик маҳсулотлари, ўраш-жойлаш материаллари, ўзининг фойдаланиш хусусиятларини йўқотган уй-рўзғор асбоблари, супуринди чиқиндилари, қаттиқ ёқилғида ишловчи маиший печкалар ва иситиш буғ қозонларидан фойдаланиш натижасида вужудга келадиган чиқиндилар) натижасида ҳосил бўлувчи чиқиндилар;\nчиқиндиларни утилизация қилиш — чиқиндилардан зарурий компонентлар ишлаб чиқариш ёки чиқиндилардан иккиламчи хом ашёлар, ёқилғи, ўғит сифатида ёки бошқа мақсадларда фойдаланиш.\n2. Мазкур Йўриқнома радиоактив чиқиндилар, биологик чиқиндилар, даволаш-профилактика муассасалари чиқиндилари, зарарли моддаларни атроф муҳитга (атмосферага) чиқариб ташлаш ва зарарли моддаларни сув объектларига оқизиб юбориш билан боғлиқ бўлган ишлар соҳасидаги муносабатларга нисбатан татбиқ этилмайди.\n3. Қаттиқ маиший чиқиндилар полигонлари (бундан буён матнда полигонлар деб юритилади) қаттиқ маиший чиқиндиларни изоляциялаш ва зарарсизлантириш учун мўлжалланган махсус иншоотлар бўлиб, аҳолининг санитария-эпидемиологик осойишталигини таъминлаши ва кафолатлаши лозим. Полигонлар исталган катталикдаги аҳоли пунктлари учун ташкил этилиши мумкин. Аҳоли пунктлари гуруҳлари учун марказлашган полигонларни ташкил этиш мақсадга мувофиқ.\n4. Қаттиқ маиший чиқиндиларни утилизация қилиш учун тегишли технологиялар мавжуд бўлганда бундай чиқиндиларнинг кўмиб ташланишига йўл қўйилмайди.\nЧиқиндиларни утилизация қилиш қаттиқ маиший чиқиндиларни бошқариш тизимининг ҳар қандай босқичи ёки майдонида амалга оширилади.\n5. Чиқиндиларни аҳоли яшаш жойларида, табиатни муҳофаза қилиш, соғломлаштириш, рекреацион ва тарихий-маданий аҳамиятга эга бўлган ерларда, сувни ҳимоя қилиш зоналари ва сув объектларининг санитария-қўриқлаш зоналари чегараларида, шунингдек фуқаролар ҳаёти ва саломатлиги учун хавф вужудга келиши мумкин бўлган бошқа жойларда ҳамда табиати махсус қўриқланадиган ҳудудларда ва объектларда сақлаш ва кўмиш тақиқланади.\n6. Чиқиндиларни кўмиб ташлаш ва утилизация қилиш жойлари давлат кадастри Ўзбекистон Республикаси Табиатни муҳофаза қилиш давлат қўмитаси томонидан юритилади.\n7. Полигонларни лойиҳалаштириш ва улардан фойдаланишда қаттиқ маиший чиқиндиларнинг миқдори ва тавсифи ҳисобга олиниши лозим. Кўмилиши лозим бўлган қаттиқ маиший чиқиндилар миқдори уларга тегишли ишлов берилгандан кейин (масалан, рециркуляция, компостлашдан) ҳосил бўладиган чиқиндиларни ўз ичига олади.\n8. Полигон қурилиши мўлжалланган жойлар маҳаллий давлат ҳокимияти органлари томонидан белгиланиб, тегишли маҳаллий давлат ҳокимияти органларининг қарорлари асосида ажратилади.\n9. Полигонлар шаҳарлар ва бошқа аҳоли пунктларининг ташқарисида жойлаштирилади.\nТурар жойдан полигонлар чегарасигача бўлган масофа СанПиН № 0246-08 «Ўзбекистон Республикаси аҳоли жойлари атмосфера ҳавосини муҳофаза қилиш бўйича санитария меъёрлари ва қоидалари»га мувофиқ, камида 500 метрни ташкил қилиши керак. Бунда санитария-муҳофаза зонасининг аниқ ўлчамлари газсимон ташламаларнинг миқдорини ҳисобга олган ҳолда аниқланади.\n10. Полигонлар учун ишлатиб бўлинган карьерлар, ўрмон массивларидаги қимматбаҳо дарахт турларидан ҳоли бўлган майдонлар, жарликлар ва шу каби бошқа ҳудудлар ажратилади.\n11. Гидрогеологик шароитларига кўра, полигон қурилиши учун гил ёки қум тупроқли ҳамда сизот сувлари 2 метрдан кам бўлмаган чуқурликда жойлашган майдонлар танланади. Чуқурлиги 1 метрдан ортиқ бўлган ботқоқликлар, сизот сувлари булоқлар кўринишида оқиб чиқадиган ҳудудлар, тошқин сувлар босадиган ҳудудлар, шунингдек аэропортларга 15 километргача яқин жойлашган ер майдонларида полигон қурилишига рухсат этилмайди.\n12. Полигонлар қурилиши мўлжалланган жойлар Вазирлар Маҳкамасининг 2001 йил 31 декабрдаги 491-сон қарори билан тасдиқланган Ўзбекистон Республикасида давлат экологик экспертизаси тўғрисидаги низомга мувофиқ давлат экологик экспертизасидан ўтказилади.\n13. Объектларни атроф-муҳитнинг турли объектларига салбий таъсири даражасини аниқлаш ва энг кам таъсир кўрсатувчи майдонни танлаш учун бир неча ҳудудларни муқобил вариант сифатида кўриб чиқиш мақсадга мувофиқ.\nҲар бир майдоннинг атроф-муҳитга потенциал таъсирини ўрганиш ҳамда аҳоли билан маслаҳатлашувлар ўтказиш натижаларига кўра энг кам таъсир кўрсатадиган майдон танланади.\n14. Қуйидаги омиллар мавжуд бўлганда танланган майдон атроф-муҳитга потенциал таъсири жиҳатдан полигон қурилиши учун яроқли ҳисобланади:\nмайдоннинг геологик нуқтаи назардан барқарорлиги, яъни унда ёриқлар мавжуд эмаслиги;\nполигонлар жойлашадиган ерда сув ўтказмайдиган қатламнинг мавжудлиги;\nполигонлар майдони тагида 30 метрдан ортиқ қалинликдаги гил ёки оғир қум тупроқли сув ўтказмайдиган қатламнинг мавжудлиги;\nмайдоннинг сув ҳавзаларидан камида 1000 метр узоқда жойлашганлиги;\nсув объектларининг сатҳи ер юзасидан камида 10 метр пастда жойлашганлиги, ундан истеъмол қилиш ва суғориш учун фойдаланилмаслиги.\n15. Қуйидаги омиллар мавжуд бўлганда атроф-муҳитга потенциал таъсирини инобатга олиб, танланган майдонда полигон қурилишига йўл қўйилмайди:\nсув ўтказувчи бир неча қатламлар, масалан очиқ шағал конлари, ёриқлар мавжудлиги;\nполигонлар жойлашган ер сизот сувлари яқинида ёки сизот сувларига 10 метрдан камроқ сатҳда жойлашганлиги;\nмаҳаллий сизот сувларидан истеъмол учун фойдаланилиши;\n100 метр радиусда сув ҳавзаси ёки сув тошадиган ҳудудлар мавжудлиги.\n16. Полигон қурилиши учун майдон ажратишда қурилган полигон ёпилгандан кейин ундан қандай мақсадда фойдаланилиши (ўрмонзор, боғлар мажмуасини яратиш, қурилиш материаллари ва озиқ-овқат маҳсулотлари учун мўлжалланмаган идишларнинг (тараларнинг) очиқ омборини ташкил этиш ва ҳоказолар) ҳам назарда тутилиши лозим.\n17. Полигонларни рекультивация қилишда барча тизимлар, хусусан, якуний изоляция (изоляция) қатламининг бутлиги ва ишлашини таъминлаш чора-тадбирлари олдиндан белгилаб олинади.\nЗаҳарли ва портлаш хавфини туғдирадиган газларнинг ажралиб чиқиши сабабли, полигонлар ёпилгандан кейин камида 40 йил ушбу ҳудудда капитал қурилиш ишларини олиб боришга йўл қўйилмайди.\n18. Полигонлар қурилиши мўлжалланган жойлар камида 15 йил фойдаланиш шарти билан танланади. Ушбу майдонлар тўғри тўртбурчак шаклига яқин ва қаттиқ маиший чиқиндиларни жойлаштиришнинг максимал баландлигига эришиш мумкин бўлган ерлардан танлаб олинади.\n19. Полигонлар қурилиши мўлжалланган жойларда Ўзбекистон Республикаси Давлат геология ва минерал ресурслар қўмитаси томонидан геологик ва гидрогеологик тадқиқотлар амалга оширилади.\nГеологик тадқиқотларни ўтказишда қатламланиш тартиби, полигонлар жойлашган ердаги жинслар таркиби ва қалинлиги, тупроқнинг фильтрация коэффициенти ўрганилади. Тадқиқот ишларининг минимал чуқурлиги 4 метр бўлиши лозим. Турли жинслардан иборат тупроқли шароитда сувга бардошли қатламгача тадқиқот ишларини олиб бориш ҳамда шу жойдан бошлаб 1 — 1,5 метр чуқурликкача тадқиқот ўтказиш зарур бўлади.\nГидрогеологик тадқиқотлар натижасида сизот сувлари сатҳлари ва оқими аниқланади. Полигонларни ер усти (жала ва қор) сувлари оқимидан ҳимоя қиладиган баландлик зовурларини қуришда ёғингарчилик фаоллиги ва уларнинг майдонда тўпланиб қолишига оид маълумотлар йиғилади.\nГеологик ва гидрогеологик тадқиқотлар натижасида қудуқлар (шурфлар) жойлашиши, геологик (литогеологик) кесимлар режаси, полигонлар қурилиши учун мўлжалланган майдоннинг яроқлилиги хусусида гидрогеология хулосаси тузилади.\n20. Шаҳар (туман) санитария-эпидемиология назорати маркази тайёрланган барча материалларни инобатга олган ҳолда, танланган майдоннинг яроқлилиги хусусида ўз хулосасини беради.\n21. Лойиҳалаштирилаётган полигоннинг ҳажмини белгилашда қаттиқ маиший чиқиндиларнинг киши бошига умумий йиллик тўпланадиган солиштирма меъёри, ташкилотлардан чиқадиган қаттиқ маиший чиқиндилар ҳажми, полигонлардан фойдаланадиган аҳоли сони, фойдаланиш муддати, жойлаштириладиган қаттиқ маиший чиқиндиларнинг зичланиш даражаси ҳамда полигонларда ишлатиладиган техника ва механизмлар ҳисобга олинади.\n22. Полигонлар қуйидаги қисмлардан иборат бўлади:\n23. Кириш йўли қаттиқ маиший чиқиндиларни жойлаштириш майдонини магистрал йўл билан боғлаш мақсадида барпо этилади. Кириш йўли икки томонлама ҳаракатланиш учун мўлжалланган бўлиши керак. Қияликларда юк ортилган чиқинди ташиш техникаларининг ҳаракатланиши учун рухсат бериладиган қиялик ўлчами юқорига 7 фоиз ва пастга 10 фоиздан ошмаслиги лозим.\nЁмғир мавсумида йўлларни сув босмаслиги учун полигонлар дренаж тизимига эга бўлиши лозим. Дренаж тизими орқали йиғилган сувлар қудуқларда тўпланиб, қаттиқ маиший чиқиндиларни зичлашда фойдаланилади.\nИш харитаси жойлашувининг доимий ўзгариб туриши сабабли, чиқиндиларни доимий йўл тизимидан иш харитасига етказадиган вақтинчалик йўллар қурилади. Вақтинчалик йўллар тупроқ қатламини зичлаш усули билан ётқизилиши мумкин. Намлик шароитидан келиб чиқиб, улар мустаҳкамлайдиган материаллар — шағал, тош, майдаланган бетон, қурилиш қоришмаси ёки ғишт билан қопланиши мумкин.\n24. Қаттиқ маиший чиқиндиларни жойлаштириш майдони полигоннинг асосий қисми ҳисобланади. У қаттиқ маиший чиқиндиларни қабул қилишнинг йиллик ҳажмидан келиб чиқиб, полигон майдонининг 85 — 95 фоизини эгаллайди. Жойлаштириш майдони 3 — 5 йил мобайнида қаттиқ маиший чиқиндиларни қабул қилишга мўлжалланган навбатларга бўлинади.\nФойдаланишнинг кейинги навбати тўлдирилган қаттиқ маиший чиқиндилар ҳажмида, лойиҳа белгисига қадар амалга оширилади. Жойлаштириш майдонини навбатларга бўлишда жой рельефи инобатга олинади.\n25. Жарлик ёнбағрида жойлаштирилган қаттиқ маиший чиқиндиларни жойлаштириш майдонлари юқориликдан оқиб келиши мумкин бўлган ер усти сув оқимларидан ҳимояланган бўлиши лозим.\n26. Хўжалик ҳудуди полигонларга қабул қилинадиган қаттиқ маиший чиқиндилар миқдоридан қатъи назар, 0,3 — 1,0 гектар майдонни эгаллайди. Ушбу ҳудудда полигоннинг маъмурий ва маиший бинолари, техникалар турадиган айвон ёки гараж ва бошқа иншоотлари жойлаштирилади.\n27. Санитария-муҳофаза зонаси полигоннинг атрофи бўйлаб, унинг атроф-муҳитга ва яқин аҳоли пунктларига салбий таъсирини камайтириш мақсадида ташкил қилинади.\n28. Қаттиқ маиший чиқиндиларни жойлаштириш майдонида котлован лойиҳалаштирилади. Котлованнинг ўртача чуқурлиги ер ишлари баланси ва сизот сувлари сатҳидан келиб чиқиб белгиланади. Сизот сувларининг сатҳи котлован тубидан камида 1 метр пастда бўлиши лозим.\n29. Полигонлар сизот сувларининг ифлосланиши хавфини камайтириш учун фильтрацияга қарши изоляция қопламасига эга бўлиши лозим.\nИзоляция харажатларини камайтириши мақсадида полигонларни кам сув ўтказувчанлик хусусиятига эга бўлган тупроқ қатламида яратиш мақсадга мувофиқ.\n30. Чиқинди таркиби ва иқлим шароитидан келиб чиқиб изоляция қопламасининг қуйидаги турларидан фойдаланиш мумкин:\nқалинлиги 0,5 метрдан кам бўлмаган бир қатламли тупроқ ва қалинлиги 0,2 миллиметрдан кам бўлмаган полиэтилен қоплама;\nҳар бирининг қалинлиги 0,2 миллиметрдан кам бўлмаган икки қаватли полиэтилен плёнкадан тайёрланган ва улар орасига 0,4 метр қалинликда йирик донали қум ётқизилган қоплама;\nқалинлиги 0,2 — 0,4 метр бўлган битумли қоплама.\n31. Қаттиқ маиший чиқиндиларни жойлаштириш майдони лойиҳасида котловонларнинг навбат бўйича қазилиши назарда тутилади. Биринчи навбатдаги котловандан олинган тупроқ полигонлар периметри бўйича тупроқтепага жойлаштирилади. Иккинчи навбатдаги котловандан олинган тупроқ биринчи навбатдаги котловон тўлдирилгандан кейин ундаги қаттиқ маиший чиқиндиларни изоляция қилишда фойдаланилади.\n32. Полигон тубида намлик даражаси 52 фоиздан ортиқ, йиллик ёғингарчилик миқдори 100 миллиметрдан ортиқ бўлганда қаттиқ маиший чиқиндиларни жойлаштириш майдони фильтрат пайдо бўлиши эҳтимоли инобатга олинган ҳолда лойиҳалаштирилади.\nБунда котлован туби майдон асоси бўйича фильтратнинг тенг тақсимланишини таъминлайдиган (горизонтал) ҳолатда лойиҳалаштирилади. Жой рельефи қаттиқ маиший чиқиндиларни жойлаштириш навбати инобатга олинган ҳолда котлованларга бўлинади.\nКотлованнинг юқоридаги ва навбатдаги оралиқ деворлари баландлиги, шунингдек иккита ёнма-ён котлованлар деворларининг ўлчамлари орасидаги фарқ 1 метрдан ошмаслиги лозим. Оралиқ деворларининг тепа қисми бўйича чиқинди ташиш техникаларининг киришига мўлжалланган вақтинчалик кириш йўли лойиҳалаштирилади.\nФильтрация коэффициенти белгиланган меъёрдан 30 — 50 фоиз ортиқ бўлганда, тупроқ қатламини зичлаш чораларини кўриш лозим.\n33. Полигон тубида намлик даражаси 52 фоиздан паст бўлган, йиллик ёғингарчилик миқдори 100 миллиметрдан ортиқ бўлмаганда қаттиқ маиший чиқиндиларни жойлаштириш майдонида фильтрат пайдо бўлмайди. Бундай иқлимдаги ҳудудда жойлашган полигонларга филтратни ўтказмаслик бўйича чоралар кўриш талаб қилинмайди.\n34. Қаттиқ маиший чиқиндиларни жойлаштириш майдонини жарлик ҳудудидан ажратилганда қор ва жала сувларини тўплаш ҳамда уларнинг хавфини бартараф қилиш тизими назарда тутилиши лозим.\nКотловонларнинг чуқурлиги, қоида тариқасида, 3 — 6 метр ва кенглиги 6 — 12 метр бўлиши лозим. Уларни шамол йўналишига перпендикуляр ҳолатида жойлаштириш зарур.\n35. Хўжалик ҳудуди қаттиқ қопламали майдонга эга бўлиши, тунги вақтларда ёритилиши, атрофи тўсилган бўлиши ҳамда қаттиқ маиший чиқиндиларни жойлаштириш майдонига кириладиган йўлга эга бўлиши лозим.\nПолигоннинг хўжалик ҳудудига кириш жойида дарвоза ёки шлагбаум ўрнатилади.\n36. Контейнерлар ва чиқинди ташиш техникаларини ювишга мўлжалланган майдон хўжалик ҳудудидан ташқарида бўлиши керак. Контейнер ва чиқинди ташиш техникаларини ювиш ҳаво ҳарорати 5°С дан юқори бўлганда амалга оширилади.\n37. Йилига 360 минг м3 дан ортиқ қаттиқ маиший чиқиндилар қабул қилинадиган ҳамда 15 йилдан ортиқ муддатга фойдаланиш мўлжалланган йирик полигонларда сув таъминоти артезиан қудуқлари орқали амалга оширилади. Ушбу қудуқлар полигонларнинг умумий лойиҳаси таркибида назарда тутилиши лозим.\n38. Полигонлардан чиқишда чиқинди ташиш техникалари ғилдиракларини ювиш учун узунлиги 8 метр, эни 3 метр ва чуқурлиги 0,3 метр ўлчамдаги темир бетонли қурилмага эга бўлган дезинфекция ҳудуди бўлиши шарт. Ушбу қурилма 3 фоизли лизол билан тўлдирилади.\n39. Ташқи ва ички ёнғин ўчириш учун сарфланадиган сув сиғимининг ҳажми 108 м3 дан кам бўлмаслиги ҳамда ушбу сиғимлардан ёнғин ўчириш автомобилларининг сув олишлари учун шароит яратилган бўлиши лозим. Полигонда ёнғин ўчоғига сув бериш учун бир сонияда 10 литрдан кам бўлмаган миқдорда сув олиш имконига эга бўлган, ёқилғи-мойлаш маҳсулотларида ишловчи насос ҳамда енг ва дастаклар бўлиши зарур.\n40. Полигонларнинг бутун ҳудуди периметри бўйича тўсиқ ўрнатилади. Тўсиқ чуқурлиги 2 метрдан ортиқ бўлган қуритиш хандағи ва баландлиги 3 метрдан ортиқ бўлган тупроқ девор шаклида қурилиши мумкин.\n41. Санитария-муҳофаза зонасида полигон периметри бўйлаб 5 — 8 метр кенгликда йўлак қурилади, унинг чегараси бўйлаб дарахтлар экилади, муҳандислик коммуникациялари (сув қувурлари, канализация) ётқизилади, баландлиги 16 — 20 метр бўлган электр ёритиш қурилмалари ўрнатилади.\nСанитария-муҳофаза зонасида дарахтлар ёки тупроқ уюмлари мавжуд бўлмаса, полигонлар периметри бўйича тупроқтепа барпо этилади.\n42. Санитария-муҳофаза зонасида турар жойлар ва ичимлик суви қудуқларини жойлаштириш тақиқланади.\n43. Сизот сувлари оқимининг полигондан юқори қисмида полигондан чиқадиган фильтрат таъсир қилмайдиган ҳудудда мониторинг иншооти (қудуқ) барпо этилиши лозим.\nСизот сувлари оқимининг полигондан 100 — 200 метр пастки қисмида ҳам 1 та ёки 50 — 100 метр оралиқда 2 та мониторинг иншооти (қудуқ) барпо этилади.\nМониторинг иншоотлари (қудуқлар) сизот сувларига чиқиндилар тушишидан ҳимоя қилинган бўлиши, шунингдек сувдан намуна олишни таъминлаши лозим.\n44. Олинган намуналарга асосан, сув таркибидаги аммиак, нитритлар, нитратлар, гидрокарбонатлар, кальций, хлоридлар, темир, сульфатлар, литий, органик углерод, рутут, магний, хром, цианидлар, қўрғошин, симоб, маргимуш, мис, барий ва бошқа кимёвий моддалар миқдори аниқланади.\n45. Йирик шаҳарларга хизмат кўрсатувчи полигонларда атмосферага чиқарилаётган ташламаларни мониторинг қилиш ёки энергия олиш мақсадида газни фаол ажратиб олиш тизимини ўрнатиш мақсадга мувофиқ.\n46. Полигонларда чиқиндиларни қабул қилиш полигонлардан фойдаланиш технологик чизмаси орқали амалга оширилади. Технологик чизмада йил мавсумларини инобатга олган ҳолда бажариладиган ишлар кетма-кетлиги, қаттиқ маиший чиқиндиларни жойлаштириш тартиби ва изоляция қилувчи тупроқни қазиб олиш режаси кўрсатилган бўлиши керак.\n47. Чиқиндиларни қабул қилиш бир йилга тузиладиган полигондан фойдаланиш жадвали асосида амалга оширилади.\n48. Полигондан фойдаланиш жадвалида чиқиндилар жойлаштириладиган хариталар рақами кўрсатилган ҳолда ҳар ой давомида қабул қилинадиган қаттиқ маиший чиқиндилар миқдори, чиқиндиларни изоляция қилиш учун қазиб олинадиган тупроқ майдони хариталари ёки тупроқтепалар рақамланган ҳолда кўрсатилади. Изоляция қилиш учун қазиб олинадиган тупроқ ҳажми м3 ўлчов бирлигида кўрсатилади.\n49. Қабул қилинаётган қаттиқ маиший чиқиндиларнинг ҳисоби уларнинг зичланмаган ҳолатдаги вазни ёки ҳажми бўйича юритилади. Қабул қилинган қаттиқ маиший чиқиндилар миқдори алоҳида журналда қайд этиб борилади.\n50. Қаттиқ маиший чиқиндиларни полигонга жойлаштириш Маиший чиқиндиларни ташиш қоидаларига (рўйхат рақами 2625, 2014 йил 12 ноябрь) мувофиқ амалга оширилади.\n51. Полигоннинг лойиҳавий кўрсаткичи кўмилганидан сўнг уни ёпиш чоралари кўрилиши лозим. Фойдаланиш муддати 15 йилдан ортиқ бўлган полигонларда унинг лойиҳавий кўрсаткичидан 10 фоизгача миқдорда қаттиқ маиший чиқиндиларни қабул қилишга йўл қўйилади.\n52. Полигон ёпилиши учун қуйидаги иншоотларни лойиҳалаштириш ва қуриш талаб этилади:\nякуний (юқори) изоляция қилувчи қоплама;\nфильтратни бошқариш тизими;\nгазни бошқариш тизими.\n53. Якуний (юқори) изоляция қилувчи қоплама полигон ёпилишидан олдин барча котлованларни тупроқнинг якуний қатлами билан ёпишни назарда тутади. Якуний (юқори) изоляция қилувчи қопламани режалаштиришда полигон четида нишаблик бўлишини таъминлаш керак.\n54. Якуний (юқори) изоляция қилувчи қопламанинг тузилиши ер майдонидан келгусида қандай мақсадда фойдаланилишига боғлиқ ҳолда белгиланади. Ўрмон-боғ комплексини ташкил этишда, қишлоқ хўжалиги учун яроқли майдонлар, чанғи спорти учун тепалик ва бошқа баландликларни ҳосил қилиш учун фойдаланишда тупроқнинг устки изоляция қатлами 0,6 метрдан кам бўлмаслиги, шу жумладан унинг устки қатламида 0,2 метр ўсимлик ўсадиган тупроқ ётқизилиши лозим.\nПолигонларнинг ташқи қияликларини мустаҳкамлаш ундан фойдаланиш бошланган пайтдан бошланиб чиқиндиларни жойлаштириш баландлиги ортишига мутаносиб равишда давом эттирилади. Полигонларнинг ташқи қияликларини қоплашда уни барпо этишда кўчириб олинган ўсимлик ўсадиган тупроқдан фойдаланилади.\n55. Шамол кўчириб кетиши ёки қияликлардаги тупроқ ювилиб кетишининг олдини олиш учун якуний (юқори) изоляция қилувчи қопламани кўкаламзорлаштириш талаб этилади. Қияликлар бўйлаб ихота дарахтлари экилади. Экиладиган дарахтлар ва бутасимон ўсимликлар (оқ қайин, тол, терак ва бошқалар) маҳаллий иқлим шароитидан келиб чиққан ҳолда танланади.\nКелгусида ноозуқавий мақсадларга мўлжалланган омборхоналар сифатида фойдаланиладиган майдонларда устки якуний (юқори) изоляция қилувчи қопламанинг қалинлиги 1,5 метрдан кам бўлмаслиги керак. Чиқиндиларнинг устки қатлами изоляция билан қоплангунга қадар унинг зичланиш даражаси 750 кг/м3 ни ташкил этиши керак.\n56. Фильтратни бошқариш тизими лойиҳаси, қоида тариқасида, полигоннинг умумий лойиҳасига киритилади.\nПолигон ёпилганидан сўнг фильтратни бошқариш тизими ундан фойдаланиш шартларига мос эканлиги текширилиши лозим. Текширув натижаларига кўра, насос тизимига ёки фильтратни ташлаш тизимига тегишли ўзгартиришлар киритиш мумкин.\n57. Газни бошқариш тизими полигондан фаол фойдаланиш даврида барпо этилади ва фойдаланилади. Полигон ёпилганидан сўнг, ушбу тизимни янада мустаҳкамлаш ва барқарорлаштириш мақсадида унга тегишли ўзгартиришлар киритиш (шамоллатиш қувурини герметик жиҳозлаш, полигон остига ҳаво киришидан ҳимоялаш ва ҳ. к.) зарур.\n58. Полигон ёпилган ва кўкаламзорлаштирилгандан кейин унинг майдонини рекультивация қилишга камида қуйидаги муддатлар ўтгандан кейин йўл қўйилади:\nкўп йиллик ўтлар экилган, ҳайдалма ерлар, пичанзор, майсазорлар барпо этилганда — 1 йил;\nдарахтлар, буталар, уруғидан кўкартириладиган кўчатлар экилганда — 2 йил.\n59. Ушбу Йўриқнома Ўзбекистон Республикаси Соғлиқни сақлаш вазирлиги, Ички ишлар вазирлиги, Фавқулодда вазиятлар вазирлиги, Қишлоқ ва сув хўжалиги вазирлиги, Меҳнат вазирлиги, Ўзбекистон Касаба уюшмалари Федерацияси Кенгаши, Давлат архитектура ва қурилиш қўмитаси, Табиатни муҳофаза қилиш давлат қўмитаси, Давлат геология ва минерал ресурслар қўмитаси, Ер ресурслари, геодезия, картография ва давлат кадастри давлат қўмитаси ҳамда Ўзбекистон Республикаси Вазирлар Маҳкамаси ҳузуридаги Гидрометеорология хизмати маркази билан келишилган.\n2016 йил 14 июнь\nГидрометеорология хизмати маркази бош директори В. ЧУБ\n(Ўзбекистон Республикаси қонун ҳужжатлари тўплами, 2016 й., 28-сон, 343-модда)


Саодатсиз авлодлар фожиаси — Sof.uz\nЖАҲОН 21,079,849 13,911,408 753,467\nМуаззам Иброҳимова 20.11 10:36 1029 Колумнистлар\nТан олайлик, сўнги йилларда мудҳиш воқеалар, хабарлар кўпайиб кетди. Энди ўғрилик, талон-тарож, қўни-қўшни, қариндош-уруғ низолари, ҳатто, гиёҳвандлик ҳам майда жиноятга айланиб, ўзбек аёллари янги трендда ўзларини кўрсатишга ўтишди. Қотилликлар ичида энг жирканчи — фарзандкушликка ҳам қўл ураётган хотин-қизлар сафи тобора ортиб бормоқда.\nХўш, тўққиз ой бағрида кўтариб, авайлаган арзанда боласини ўлдиришга фақат иқтисодий қийинчиликларгина сабаб бўлмоқдами? Агар, «Ҳа» десангиз янглишасиз, замондош!\nХалқимиз энг қийин, энг синовли қахатчилик йилларида ҳам бунақа бешавқат бўлмаган. Меҳридарё момоларимиз, оналаримиз, инчунун! Нега ҳозир — нисбатан яхшироқ замонда қилт этмай гўдагини ҳожатга ташлаган, дарёга оқизган, бағрига игна тиқиб азоблаган, бурдалаб, қиймалаб, ёққан аёлнусха вахшийлар кўпаймоқда? Бунинг сабаби нимада?\nТўғри, иқтисодий муаммолар, йиллар давомида тўғри ишламаган тизим, ишлашни билмайдиган ёки хоҳламайдиган, порахўр, кўзи оч амалдорлар туфайли анча жиноятларларга йўл очилди. Халқнинг ҳам бевосита айби билан маънавий инқироз ботқоғига ботдик. Яна маънавиятми деманг! Сўнги пайтлар уни ура-ура шиорлар, ТВ, радио ва турли тадбирларда, минбарларда янграйдиган магзава нутқларда тўтиқушдай такрорлайвериб обрўсини тушириб ташладик. Бироқ, айнан маънавий тубанлик умумий жиноятчилик, шу жумладан хотин-қизлар ўртасида ҳам жиноятчиликни ошишига сабаб бўлганини инкор қила олмаймиз.\nНега биз китоб ўқимай қўйдик?\nXXI асрда истаган асарлар интернетда бор, қоғоз титкиламасдан ҳам ўқиш мумкин дерсиз. Тўғри, зиё тарқатувчи сайтларга беғараз юкланиб, бепул тақдим қилинаётган яхши китоблар кўп. Лекин уларга қайрилиб ҳам қарамайдиган, қизиқмайдиган дангасалар минг миллионларга етди.\nТелеграм, инстаграмдаги олди-қочди, ювинди хабарлар, мағзи пишмаган асарчалар яхши китоб мутолаасини кутган миямизга мажбур сингдирилди, бўктириб едирилмоқда. Натижада мия фикрлашни, самарали ишлашни хоҳламай қолди. Эринчоқ мияларга эгов бўладиган кучли асарлар, яхши китоблар майли, асабларимизга анча дам берувчи, саҳифаларидаги матн ҳажми анча кичик журналлар ҳам ёқмай қолди. Авваллари китоби кам ёки йўқ хонадонларга ҳам даврий нашрлар албатта кириб борарди. Улардан бири ҳаммамиз таниган, севиб ўқиган ва ҳар ой орзиқиб кутган «Саодат» эди.\n2020 йилда 95 ёшга қадам қўядиган онахон журнал қанча хотин-қизни тарбиялади. Бир вақтлар миллионга чиққан тиражлар нега ҳозир критик даражада камайди? Нега уни аввалгидек талашиб-тортишиб ўқимай қўйдик? Наҳотки, у аввалгидек қизиқарли бўлмаса!\nЎзим туғилган шаҳарчада кичик сўровнома ўтказганимда шу нарса маълум бўлдики, ҳар икки ойда атиги 15 донагина журнал келади (салкам 100 000 аҳолиси бор!) ва одатда ўша куниёқ сотилиб кетади.\n«Афсонавий «Саодат» ҳалиям борми?» деб ҳайратланганлар ҳам бўлди.\nХўш, ўша машҳур журналнинг ҳозирги аҳволи қандай? Бир вақтлар устоз шоиралар Ойдин, Ойдин Хожиева, Халима Худойбердиева, Зулфияхонимлар каби орифалар фаолият юритган, ҳар бир мақола, шеър, ҳикояни мингта элакдан ўтказган талабчан ижодий жамоа қаерда? Ўша машҳур Навоий - 30да!\nЙўқ! Минг афсуски энди у бинода тахририят фаолият юргизмайди. Зиёлилари, ойдинлари эъзозлаган мамлакатларда бирорта журнал «Саодат»чалик машҳур бўлса, таҳририят ўша тарихий бинода қолдириларди. Биздачи? Миллат марваридлари ижод этган бино деворига ҳатто битта мармар лавҳ ҳам ўрнатиб қўйилмади. «Саодат» ўз муассиси бағрида бўлиши керак деб сургун қилинди. Лекин ростини айтсам, у бой хонадонга тушган қашшоқ келинга ўхшаб қолди.\nКелинг, ўз кўзим билан кўрган ва эшитганларимдан қилган хулосаларимни ёзай.\nБиринчидан, бино ҳашаматли бўлгани билан умуман ижодий мухит йўқ, қўмита ўз «боласи» учун ҳам шароит яратиб бермаган. Таҳририятга шовқин, келди-кетди узилмайдиган 1-қаватдан хоналар берилди. Ижодкорлар учун сокин, диловар бир муҳит сув ва ҳаводай зарур-ку!\nАслида мақоми Вазирлик билан тенглаштирилган бўлсада миллионлаб инсонларнинг эътирофига сазовор бўлган «Саодат»нинг даражаси қўмитадан анча баланд туради. Қўмитага ишловчи, унга ташриф буюрувчи юзлаб Зулфия мукофоти номзодлари буюк адибанинг меҳнати сингган таҳририятнинг тепасида, қўпол қилиб айтганда маънавий устозларининг бошида юришмайдику!\nТаҳририят замонавий техника билан талаб даражасида таъминланмаган.\nЎзим хорижий сафарларда, газета ва журналлар таҳририятларида кўп бўлганим учун дарров солиштираман. Алмисоқдан қолган техника билан 20 та одамни ишини эплаётган беш кишига тан берасизу, меҳнатларига яраша рағбатлантирилмаётганларидан дилингиз ранжийди.\nМуҳаррир ва бошқа ижодкор ходимлар андиша туфайли ёрилишмади, бироқ таниш фаррош аёл чидамай мижжалари намланди:\n— Бир бинода, бир ташкилотда (Хотин-қизлар қўмитаси «Саодат» муассиси эканини назарда тутяпти) ишловчи фаррошлар икки хил маош олсак роса алам қилар экан. Отнинг калласидек фарқ бор. Худди яхши тозалай олмаётгандай ярақлатиб чиқаман. На байрам, на ҳайитда қўмита бизни эсламайди. Жамоамизда бева, фарзандларини ёлғиз катта қилаётган аёллар ҳам бор. Бир бухонка нархи 2000 сўмга яқинлашиб қолсаю, меҳнатимизга яраша маош олмасак.\nУнинг гапига ишонгим келмай асл вазиятни билиш учун қўмитани полини ювадиган ҳамкасбига юзландим:\n— Ойлигимиз « Саодатчи»лардан баланд. Рағбатлантириб ҳам туришади.\nТавба, ростдан ғалатию! Муассис камбағал, қашшоқ ташкилот бўлса майли. Ҳисобида етарли маблағи бор қўмита қанотидаги яна олтита одамга одамдай муомала қила олмайдими?\nБир вақтлар миллионлаб тиражда нашр этилган «Саодат» энди ҳеч кимга керак эмасдай атиги 7000 нусхада нашр этиляпти. Бу кўрсаткич билан бошқа журналлар ичида ғолиб ҳам экан! Нега бунча кам? Авваллари Ростонбуви кириб бормаган хонадон кам эди. Кўп оилавий можаролар, жанжаллар хозиргидай кўпхаржли ток-шоуларда достон қилинмас, чунки Ростон буви уйдаги жанжални кўчага опчиқишга ҳожат қолдирмас эди.\nЭсимда, кичкина эдик. Мутоалага «Саодат»ни севган Бахри хола журнал келишидан бир кун олдин ҳамма ишларни бадастир қилиб, сочларини ювиб, тараб, астойдил тайёргарлик кўрар, қўшнимиз рахматли Қундуз хола эса «Саодат»ни варақлаб мақтаниб ҳам қўярди:\n— Кўрсатувлардан « Оталар сўзи» ва журналлардан «Саодат»гагина хафтада қоплаб мактублар келармиш. Ўзим кўрганман: Зулфияхонимни иккита байроқчали ҳукумат мошинаси олиб юрарди. Маликалардай эъзозлашарди. Опани бормаган мамлакати қолмаган.\n«Саодат» ҳам роса эркатой эди. Эсимда, туғруқхонага журнални янги сонини вақтида олиб бормагани учун дадамдан аразлаган онам бир хафта қовоқ-тумшуқ қилган, на чиройли гулдаста, на бежирим қутидаги шоколадларга эримаган эди. Ўша пайтлар аёллар қадами етадиган ҳар қандай идорада охорлигина дастурхон ёпилган столда бир ваза гул ва журналнинг икки-уч йиллиги чиройли тахланиб турарди. Қўлма-қўл ўқилаверганидан титилиб кетган сонлари ҳам ташлаб юборилмасди. Ҳозир-чи?\nХудди юртимиз хотин-қизлари ўқийвериб билимли, саодатли бўлиб кетгандай тираж ўлди. Адашмасам, 2007 йилдан бери журнал икки ойда битта чиқади. Балки зерикарли, ўқиб бўлмайдиган даражадаги савияга тушиб қолганмикан деган ўйга борсангиз адашасиз. Қайтанга охирги йиллар унинг саҳифаларидаги рукнлар аввалгидан ҳам бойиди. Мавзулар ранг-баранг, ўқиб зерикмайсан. Шахсан ўзимга «Бир ховуч дур», «Аёл ва сиёсат», «Адабиёт дурдоналари», «Эъзоз» рукнида берилаётган мақола, ҳикоя, ҳикматли сўзлар, машҳур алломаларни дунёга келтирган оналар ҳақидаги гўзал ҳикоялар жуда ёқди. Ўша машҳур Ростон буви ҳам ўрнида. Хуллас болалигим, ёшлигимдаги «Саодат»дан ҳеч ҳам қолишмайди.\nЖурнални тайёрлаётган жонкуярларнинг олдида таъзимдаман. Чунки юз фоиз аминман, аввалги эхтиромлар, давлат томонидан кўрсатиладиган иззат-икромлар йўқ. Капотида иккита байроқчали ҳукумат мошиналари, хориж сафарлари, вилоятдан келган ижодкор ходимларга уй-жой ва бошқа шароитларни қўя туринг, фаррош хола айтгандай боласини қорнини тўйдиришга етарли маошлари ҳам йўқ.\nГўё мамлакатда барча хотин-қизларнинг муаммоси ҳал бўлиб, аёллар бахт-саодатли бўлиб кетгану, энди бу нашрни мутлақо кераги йўқ!\nТўғри биргина журнал ўқиш билан тарбияланиб қолмаймиз. Бироқ, яхши мутоаала ҳам қалбимизни нурафшон қилади.\nАгар Ростонбуви ўрнини ҳам Элмирабуви эгаллаган бўлса, нега кечагиндай мудҳиш жиноятлар тобора кўпроқ содир бўляпти?! Нега қилт этмай боласини ўлдираётган оналар сони йилдан йилга кўпаймоқда?\nАвваллари дилбандини нохос қаргаб қўйган оналар ҳам кам бўларди. Чунки ўта иши кўп аёллар ҳам тушликни бир қўлида газета ёки журнал ушаган холда қилишар, оқшомда мутолаасиз ухлашмасди. Бирор айб иш қилиб қўйганлар битта мағзи бутун ҳикоя, муҳаррирнинг синчков нигоҳларидан ўтган мақолаларни (ҳозир ижтимоий тармоқларда таҳрирсиз, саёз мазмунли ҳикоя, шеърлар тиқилиб кетган) ўқиб ибрат олишарди.\nДаврий нашрлар муассисга керак бўлмаса, низомида «оммавий ахборот воситалари, матбуот, ноширлик-матбаа ва ахборот-кутубхона фаолиятининг ривожланишини давлат томонидан қўллаб-қувватлаш чора-тадбирларини ишлаб чиқиш ва таъминлаш...» деган пурҳикмат банди бор Агентликка ва ўз-ўзидан кўриниб турибдики, давлатга ҳам керак бўлмаса, унда кимга керак?!\nОрқаваротдан эшитганим рост бўлиб, журнал тиражини кўтаришга харакат қилаётган бош муҳаррирлар бўйнигача қарз бўлса, оиласи, еб-ичадиган бола-чақасининг ризқидан қирқиб ходимларига ўз хисобидан мукофот пули бериб рағбатлантирса, баъзан чорасизликдан хонасига қамалиб йиғласа, журналларга асос солганлар гўрида тик турмайдими?\n«Гунча», «Гулхан» каби болалар нашрлари хам айнан шундай эътиборсизликлар туфайли адади камайиб, ночор ҳолатга тушиб қолишган.\nМажбурий обуна йўқотилди. Биз фақат икки пулга қиммат, ҳеч ким ўқимайдиган, «стопка»ларда хўжакўрсингагина турадиган даврий нашрларни обунасини йўқотишади деб севингандик. Халқимизга хақиқатдан зиё таратаётган, газета ва журналларимизнинг ҳам бошига етишди.\nМуассис ақлли бўлса «Саодат»ни ҳар томонлама қўллаб-қувватлаб, ҳеч бўлмаса маҳалла ва қишлоқ фуқаролари йиғинлари, қўмитанинг бошланғич бўғинлари, юқори синфлар, олий ва ўрта махсус ўқув юртлари ва албатта, жазони ўташ колониялари ва аёллар қамоқхонасида журнал обунасига кўмаклашади. Унинг электрон версиясини мукаммаллаштириб чет элларда ишлаб юрган опа-сингилларимизга онлайн сотишга ёрдам беради. Пештахтасида памперс, хўрозқанд илинган Матбуот тарқатувчи дўконларга кўпроқ етказилишини таъминлайди.\nЖурнал ижодий жамоаси қаердан, қандай пул топишни эмас фақат самарали ижодни ўйлаши керак эмасми? «Саодат»нинг русча, инглизча, ҳатто туркча таржимасини хам нашр этиш мумкин. Бунинг учун кучли жамоа шаклланиши керак! Хотин-қизлар учун минглаб журналлар нашр этиладиган жахонни тушида ҳам кўрмаётган «Саодат»чилар чет элларда малака оширишмаса, Зулфия хонимдай дунё кезишмаса, Хотин-қизлар қўмитаси учун уят эмасми? «Саодат» муассиснинг пой патагида қолган етимчага эмас, унинг шарафи, ташриф қоғозига айланиши шарт!\nЯна чет мамлакат билан солиштираман. Туркияда таҳририяти жойлашган «Кадин» (Хотин) журнали сифати зўр бўлиши учун атай Голландияда нашр қилинади. Нафақат турк, инглиз тилида ҳам топиб ўқишингиз мумкин. Туркиянинг ўзида бир ойда бир ярим миллиондан ортиқ сотилади. Дорихоналардан тортиб автовокзалдаги махсус китоб жавонлардан ҳам уни бемалол топасиз. Нашрни севимли ва сифатли бўлиши учун бир нечта вазирлик қўллаб-қувватлаб, ҳар томонлама ёрдам кўрсатишади. Шунинг учун метро, трамвай, тролейбус, сайилгоҳ, ўйингоҳ ва бошқа масканларда ҳам журнални ўқиб турган хотин-қизларга кўзингиз тушади.\n«Саодат»нинг ички дунёси «Кадин»дан анча бой. Ўн миллионлаб тиражда сотилаётган «Elle»лардан маънавий устун. Шундай экан севимли журнал мавқеи ҳар доимгидан баланд бўлиши шарт! Журналнинг 95 ёшлик юбилейини муносиб нишонлайлик.\nКеча, 17:49 4307\n11.08 09:41 2506\n11.08 11:42 1789\n11.08 18:42 1704\n13.08 00:04 1633\nКеча, 22:40 16 Жаҳон\nКузда Ўзбекистонда бўладиган Осиё чемпионати қайси стадионларда ўтказилиши маълум бўлди\nКеча, 21:25 42 Спорт\nКеча, 21:10 417 Жаҳон\nКеча, 20:59 274\nКеча, 19:31 176 Ўзбекистон


Хабарларга кўра, 28 апрель куни “Бирлик”нинг Марҳамат тумани бўлими раиси Мусажон Бобожонов, “Эзгулик” жамияти туман бўлими раҳбари Дилмурод Муҳиддинов милиция таянч пунктига чақиртирилган. Туман ички ишлар бўлими бошлиғининг биринчи ўринбосари Одил Абдужалилов, жиноят қидирув бўлими тезкур гуруҳи ходимлари Улуғбек Исроилов ва Дилмурод Иқболдинов уларни сўроқ қилиб, Интернетда тарқатилган “Салтанат сирлари ёки Оқсаройдаги қора ишлар” сарлавҳали мақолани кимларга, қачон ўқиб эшиттирганини аниқлашга уринган. Мазкур мақоладан Ўзбекистон Президентининг тўнғич қизи Гулнора Каримова ҳақида унинг собиқ иш бошқарувчиси Фарҳод Иноғомбоев айтган гаплар ўрин олган. Сўроқ беш соатлар давом этган.\nМ.Бобожоновнинг таъкидлашича, шу куни кечқурун соат 23 ларга яқин унинг уйига яна милиция ходимлари келган ва таянч пунктига олиб кетган. Яна қайтадан сўроқлар бўлган.\nД.Муҳиддиновнинг билдиришича, Интернет хабарларини ўқигани учун фуқароларга тазйиқ ўтказиш илгари ҳам кузатилган. Хусусан, Ҳусанбой Қорабакиров билан шундай ҳолат кузатилган. У хоразмлик тадбиркор Исоқ Абдуллаевнинг Ўзбекистон Президентига йўллаган очиқ хатини ўқигани учун 7 апрель куни тунда ички ишлар бўлимига олиб кетилган. Милиция ходимлари уни қамаб юбориш билан қўрқитган. Ҳатто тушунтириш хати ҳам ёздириб олинган.


Ушбу нутқ халқаро сиёсий доираларда, оммавий ахборот воситаларида кенг муҳокама этилмоқда, мамлакатимизда катта қизиқиш билан ўрганилаяпти.\nБу ҳақда Ўзбекистон Республикаси Вазирлар Маҳкамаси ҳузуридаги Тошкент ислом университетида Дин ишлари бўйича қўмита ва “Тасвирий ойина” ижодий уюшмаси ҳамкорлигида ўтказилган тадбирда атрофлича сўз юритилди.\n— Давлатимиз раҳбарининг нутқидаги устувор масалалар мазмун-моҳиятини халқимиз, айниқса, ёшларга етказиш, тушунтириб бериш ҳар биримизга катта масъулият юклайди, — дейди Тошкент ислом университети ректори Равшан Абдуллаев. — Навқирон авлодга муқаддас динимизнинг инсонпарварлик моҳиятини, мамлакатимизда миллий қадриятлар, урф-одатлар қайта тиклангани, эътиқод эркинлиги таъминланганини ҳаётий мисоллар асосида гапириб берсак, қалбларида Имом Бухорий, Имом Термизий, -Баҳоуддин Нақшбанд, Бурҳониддин Марғиноний каби улуғ алломаларимиз меросига меҳр ҳамда садоқат уйғота олсак, улар ҳеч қачон тўғри йўлдан адашмайди.\nАйтиш керакки, тадбир мазмунан ранг-баранглиги билан алоҳида эътиборни тортади. Хусусан, тинчлик, осудаликдек улуғ неъматнинг қадри, диний экстремизм, терроризм иллатларининг мазмун-моҳияти акс этган фотокўргазмани кўрган борки, ўйга чўмади, ҳаёт моҳиятини теран англай бошлайди. “Мовароуннаҳр” ҳамда Тошкент ислом университети нашриётлари томонидан чоп қилинган диний-маърифий йўналишдаги китоблар иймон, ақида, ислом дини фалсафасининг эзгулик ва адолат, инсофу диёнатга йўғрилгани билан чуқур ихлос уйғотади.\n— Президентимиз ҳар бир йиғилиш ёки учрашувда, аввало, ёшлар масаласини ўртага ташлайди, уларнинг баркамол ўсиб-улғайиши учун барча шароитни яратишга эътибор қаратади, — дейди Тошкент ислом университети магистранти Бобурмирзо Ботиров. — -Ислом дини тинчликпарвар, инсонпарвар, ҳалоллик ҳамда поклик таълимотини ўзида мужассамлаштирган. Таъбир жоиз бўлса, у яхшилик, виждон, ҳиммат, силаи раҳм, беназир хулқ ва адаб жавоҳирлари билан улуғ ҳамда муқаддасдир. Президентимиз жаҳоннинг энг олий минбарида ана шу ҳақда беқиёс фикр-мулоҳазаларини қатъият билан айтиб ўтди. Тўғриси, биз, ёшлар, айниқса, Тошкент ислом университети талабалари бу нутқдан улкан ғурур ва фахр туйдик. Бугун оқни қорадан ажратиб, динимизни ҳар хил нотўғри гумонлардан, талқинлардан холи қилиш вақти келгани буюк муҳаддислар, уламолар юртидан чорлов сифатида янграгани барчамизга ҳам шараф, ҳам шаън ва ифтихор бағишлади.\nДавлатимиз раҳбарининг БМТ Бош Ассамблеясининг 72-сессиясидаги нутқидаги эзгу таклифлар, амалий фикр-мулоҳазаларни дўстларимиз билан чуқур муҳокама қилаяпмиз. Унинг моҳиятини таълим муассасалари, маҳаллаларда ҳам кенг тарғиб этаяпмиз.\nМазкур рукндаги бошқа мақолалар: « Халқимизнинг ардоқли фарзанди\tОила — жамият гултожи »


Эъзоздаги беғубор дунё - Huquq.uz\nЭъзоздаги беғубор дунё\n15:17 - 03.12.2020\nМамлакатимизда барча болалар, айниқса, ногирон ёки шароит тақозосига кўра, ота-она қарамоғидан маҳрум бўлган болаларнинг тўлақонли ва бахтли болалигини таъминлаш борасида ҳукуматимиз ҳамиша ғамхўрлик қилиб келмоқда. Чунки болажонлик – азал-азалдан халқимизнинг қон-қонига сингиб кетган эзгу қадрият.\nЗеро, бола кулгуси янграган ҳар бир ошён жаннатмонанд гўшадир. Боланинг беғубор ва ишонувчан нигоҳларини ҳис қилганингда, уларнинг қувноқ ва шодон кулгусини эшитганингда кўнглингдаги ғубор тарқаб кетади, руҳан енгил тортасан киши. Шу боис Ўзбекистон Республикаси Президенти 15 октябрь куни тасдиқлаган «Ногиронлиги бўлган шахсларнинг ҳуқуқлари тўғрисида»ги қонун ногиронларнинг ҳуқуқларини таъминлаш соҳасидаги муносабатларни тартибга солишда муҳим аҳамият касб этди.\nҚарши шаҳридаги «Мурувват» ногирон болалар интернат уйида тарбияланаётган 296 бола ҳам мазкур қонун асосида давлатимиз томонидан ҳимояга олинган. Интернат 1976 йилдан буён фаолият кўрсатиб келмоқда. Бу ерда 4 ёшдан 18 ёшгача бўлган болалар яшайди ва тарбияланади.\n«Мурувват» интернат уйи 2018 йилда Президентимиз Шавкат Мирзиёев ташаббуси билан «ERIELL» ва «Enter Engineering PTE.Ltd.» компаниялари ҳомийлигида реконструкция қилиниб, зарурий жиҳозлар билан таъминланди. Бу ерда тарбияланувчилар учун барча шароитлар яратилган. Замонавий, кенг, шинам ётоқхоналар, овқатланиш хоналари, ўқув хоналари, ўйин хоналар, физиотерапия хонаси, сенсор хонаси, кутубхона, ёзги-қишки ошхона, хўжалик блоклари қурилди, ҳовлиси ободонлаштирилди. Ҳар хил дарахт ва гул кўчатлари экилди. Катта майдонда боғ ташкил этилди. Айвончалар, ўйин майдончалари барпо этилди.\n“Мурувват” уйи дарвозасидан киришингиз билан шундай бежиримлик, шундай чиройга дуч келасизки, кўриб кўзингиз қувнайди. Ичкарига киравергач теп-текис, ялтираган паркет полга қадам қўйишга ийманасиз. Ётоқхона жамланмаси – диван, шкаф, тумбочка ва бошқа жиҳозларни ушлаб кўргингиз келади. Лекин истиҳола қиласиз. Хоналар шунчалик чиройли, шинам ва ёруғки… Буюмларнинг оҳори тўкилмасин, деб қанчалик авайласангиз, худди ўшандай асрагингиз келади. Мен бу ердаги имконият, шарт-шароит, замонавийликни беш юлдузли меҳмонхоналарга менгзаб, агар бир кеча қўноқ бўлсангиз, фалон пулга чақишини хаёлимдан ўтказдим.\nИнсонпарварликни қарангки, юртимизда жаҳон андозалари асосида жиҳозланган бино “Мурувват” ногиронлиги бўлган болалар интернат уйи тарбияланувчиларига армуғон этилган. Бир сўз билан айтганда, бу бизда меҳр пулга чақилмаслигининг яна бир кафолатидир.\n“Мурувват” уйи директори Рўзиқул ХОДЖАЕВга учрашиб, муассасадаги болалар билан олиб борилаётган тарбиявий, психологик ва бошқа турли тадбирлар ҳақида сўзлаб беришини сўрадик.\n– «Мурувват» уйида тарбияланаётган болаларнинг психологик тайёргарлиги илк ўқув мотивларининг шакллангани, боланинг билиш-психик жараёнларининг етарли даражада ривожлангани, янги муҳитга мослашиши ва жамоавий ҳамкорлик кўникмаларининг мавжудлиги, шунингдек ақлий имкониятларининг таълим талабларига мутаносиблиги билан изоҳланади.\n– «Мурувват» уйида тарбияланадиган болалардан 12 нафари Қашқадарё вилояти халқ таълими бошқармаси ҳузуридаги махсус тиббий-педагогик-психологик комиссия томонидан таълим олишга лаёқатли эканлиги аниқланиб, айни пайтда 33-имконияти чекланган болалар махсус мактабининг 10 нафар ўқитувчиси уларга таълим бермокда. Болаларнинг психофизиологик ривожланишидаги хусусиятлар ўрганилиб, шу асосда улар учун дифференциал ёки интеграциялашган, инклюзив таълим ташкил этилди, уларнинг таълим-тарбияси, ижтимоий мослашувига ёрдам берилди. Болаларимиз орасида иқтидорлилари ҳам кўп. Масалан, Ирода Усановада шеърият, Жамшид Пардаев, Саъдулла Матяқубовда жисмоний тарбия, Аннабиби Матяқубовада мусиқа йўналишида қобилият кучлилиги аниқланди. Уларнинг иқтидорини ривожлантиришга ҳаракат қилаяпмиз. Болаларнинг дунёқарашини кенгайтириш, мантиқий фикрлашини ошириш мақсадида улар билан Алишер Навоий номидаги маданият ва истироҳат боғига, Қашқадарё кўпригига, «Соҳил» сайилгоҳига, вилоят мусиқали драма театрига ва шаҳримизнинг бошқа диққатга сазовор жойларига саёҳатлар уюштираяпмиз. Тарбияланувчиларимизда ўз ли гини англаш, хотира, диққат, тасаввурни мустаҳкамлаш, предметларни масофага жойлаштириш малакаси мунтазам шакллантириб борилади. Қўл меҳнати ва конструкциялар билан ишлаш ногирон болаларнинг ақлий салоҳиятини оширишга ёрдам беради. Болалар билан ўқув-тарбиявий ишларни олиб боришда уларнинг психикаси ва жисмоний ривожланишига алоҳида аҳамият берилади. Болаларнинг бўш вақтларини мазмунли ўтказиш мақсадида мусиқа, меҳнат, ошпазлик, каштачилик, тўқув, рассомлик сингари қатор йўналишларда тўгараклар фаолияти йўлга қўйилган. Бундан ташқари, бу ерда иппотерапия (от спорти орқали муолажа ҳам) ташкил этилган. Тарбиячиларимиз ҳар йили ногирон болалар билан ишлаш бўйича малака оширишмоқда. Бундан ташқари, «Мурувват» уйида васийликка олинган болаларнинг камситилишига йўл қўймаслик, васийликка олинганлар, жумладан, муассасага юборилган ва ота-она қарамоғисиз қолган болаларнинг шахсий ҳужжатлари билан ишлаш мақсадида ижтимоий ходим фаолият кўрсатади. «Мурувват»уйига келган болаларни қабул қилиш, ташхис қўйиш, руҳий-жисмоний ривожланиши омилларини шакллантириш, ўзаро ҳамкорлик тамойилини амалга ошириш мақсадида тарбияланувчилар оилаларига ва тарбиячиларга психологик ҳамда педагогик кўмак кўрсатиш, таълим-тарбия жараёнига комплекс ёндашувни таъминлаш мақсадида психолог иш олиб боради. Нутқида нуқсони бўлган болалар билан логопед ишлайди. Сенсор хонаси тарбиячиси эса болаларнинг кайфиятини кўтариш, сезги органларини ривожлантириш ишларини бажаради. Бунда мушакларни бўшаштириб, ҳиссий зўриқишни камайтириш, туйғуларини кўрсата олиш, арт-терапия, хусусан, мусиқа, ўйин, эртак терапияларидан кенг фойдаланиб келинмоқда. Ҳа, интернат директори таъкидлаганидек, «Ногиронлиги бўлган шахсларнинг ҳуқуқлари тўғрисида»ги қонун «Мурувват» интернат уйида яшаётган ва тарбияланаётган болаларнинг ҳуқуқларини муҳофазалашда муҳим аҳамият касб этмоқда. Қонуннинг 8-моддасида белгилаб қўйилганидек, ногирон болалар бошқа болалар билан тенг равишда инсоннинг барча ҳуқуқ ва эркинликларидан тўлиқ фойдаланади. Ногирон болаларни ҳар томонлама ва уйғун ривожлантириш, таълимга, фанга, техникага, санъат ва спортга жалб этиш орқали ижтимоий фаоллигини ошириш интернат уйи тарбиячиларининг устувор вазифасидир. Мен у ерда бўлганимда, шуни ҳис этдимки, “Мурувват” уйи тарбияланувчиларининг ҳаётига ҳеч ким бефарқ эмас. Балки уларнинг ҳар бир кунига зеб бериш,\nмазмун бағишлаш учун муассасанинг ҳар бир ходими қўлидан келганича нимадир иш қилишга интилишини сездим, қарор- нинг ҳар бир банди тўла бажарилаётганига гувоҳ бўлдим.


ЯҲЁ БИН ЖУНАЙД: ЎЗБЕКИСТОН – ИСЛОМ ЦИВИЛИЗАЦИЯСИ БЕШИГИДИР\nЎзбекистон ва Саудия Арабистони ўртасидаги ўзаро ҳамкорлик муносабатлари янги босқичга кўтарилмоқда. Хусусан, яқинда Ўзбекистон халқаро ислом академияси раҳбариятининг ислом дини маркази – Саудия Арабистонига уюштирган ишчи сафари давомида томонларнинг кўплаб муштарак мақсадлари борлиги намоён бўлди.\nRead more: ЯҲЁ БИН ЖУНАЙД: ЎЗБЕКИСТОН – ИСЛОМ ЦИВИЛИЗАЦИЯСИ БЕШИГИДИР\nБоғ кўп, дарахт ундан-да мўл, аммо асл мева оз. Албатта серҳосил ердаги салмоқли меҳнат албатта ўз самарасини беражак! Бизга битирувчилар эмас, балки юксак таълим-тарбия олган етук, баркамол мутахассислар керак!\nRead more: ВАТАНГА ХИЗМАТ – ОЛИЙ САОДАТ\nRead more: ИЛМ ИЗЛАБ БОРМАЙДИ, ИЛМНИ ИЗЛАБ КЕЛАДИЛАР